url: =Samuel Masa 17 | Siantongluan\nSamuel Masa 17\nTu-in Filistia-te in galsim dingin a galkapte uh khawmin Judah gam Sokoh-ah amaute kituah uh a, Sokoh leh Azekah kikal Efesdammim-ah giahphual sat uh hi.\nTua ciangin Saul leh Israel mite kikhawmin Elah kuamah giahphual sat uh a, Filistia-te a do dingin kithawi uh hi.\nFilistia-te a gal mualtungah ding uh a, Israel-te a galkhat mualtungah dingin, amaute kikalah kuam khat om hi.\nFilistia-te giahphual panin Gath khuami Goliath a kici a makai, a tun pi kua val a sang mi khat hong paikhia hi.\nAmah in a lu tungah sumngo sik lukhu khu-in, sik puan tawh amah kithawi a, a puan gihna sumngo shekel tul nga ahi hi.\nAmah in a khete tungah sumngo ngaltuam bulh a, a liangko-ah sumngo teipi khawh kikhai hi.\nA teibul siam lawngpi cia bang pha a, a teipak sik shekel za guk gik a, ama mai-ah a lum puapa a pai hi.\nAmah dingin Israel uliante otsanin, "Galdo dingin bang hangin hong kuankhia ngam na hi uh hiam? Kei, Filistia mi hi-in, note, Saul nasemte hilo na hi uh hiam? Note-a dingin mi khat teel un la, tua mipa kei kiangah hong paisuksak un.\nAmah in kei hong do-in hong thah zawh leh kote na nasemte ka hi ding uh a, ahih hangin keimah in amah zo-in ka thah leh note, komau nasem na hi ding uh hi," a ci hi.\nTua ciangin tua Filistia mipa in, "Tuni-in Israel uliante kong to hi. I kido theihna dingin mi khat hong pia un," cithuah lai hi.\nSaul leh Israel-te khempeuh in Filistia mipa kammalte a zak uh ciangin amaute lungkia-in nakpi takin a lau uh hi.\nDavid pen Judah gam Bethlehem khua-a om Efrathah mi, tapa giat a nei Jessi min a neipa tapa ahi hi. Saul hun lai-in tua mipa teek zo-in kum tampi pha ta hi.\nJessi tapa a u pen thumte in galdona-ah Saul zui khin uh hi. Gal sungah a pai a tapa thumte min pen, a ta upa Eliab, ama zomah Abinadab, leh a thumna Shammah ahi hi.\nDavid, a nautum pen hi a, a upa pen thumte in Saul zui a,\nahih hangin Bethlehem-a a pa tuute a vak dingin Saul kiang panin David ciah zelzel hi.\nNi sawmli sung zing leh nitakin Filistia-pa hong pai-in hong ding zelzel hi.\nTua ciangin Jessi in a tapa kiangah, "Hih ankan seu khat leh hih anlum sawm na ute puak dingin guang in la, na ute kiang giahphualah manlangin va puak in la,\na tul a ukpa kiangah zong hih sathaukhal sawmte puak in. Na ute omdan va mu in la, amau omzia a kitheihna lim pawlkhat hong ciahpih in," a ci hi.\nTua laitakin Filistia-te tawh kido-in Saul leh amaute, leh Israel mite khempeuh, Elah kuamah om uh hi.\nTua ciangin Jessi in a thupiak bangin zingsangin David tho baihin, a kem ding midang khat tawh a tuute nusia a, a ante pua-in a pai hi. Mihonte giahphualah pai-in galdo kikona a ot laitakun amah giahphual va tung hi.\nIsrael-te leh Filistia-te, galkap leh galkap a kido dingin kinaih uh hi.\nDavid in van cingpa khutsungah a nate nusia-in galkapte kiangah va tai a, pai-in a ute va hopih hi.\nAmaute tawh a kiho laitakin, Gath khuami Filistia-te a makaipi Goliath min neipa, Filistia uliante lak panin hong paikhia-in a masa-a mah bangin kam hong pau hi. David in ama kampau a za hi.\nIsrael mite khempeuh in tua mipa a muh uh ciangin ama kiang panin taikhia uh a, lau mahmah uh hi.\nIsrael mite khatlekhat kiho-in, "Hih hong paikhia mipa na mu ngei uh hiam? Israel-te a to dingin hong paito takpi hi. Amah a that mipa tungah kumpipa in sum tampi pia-in, ama tanu zong pia ding a, a pa innkuante, Israel sungah aana nasep leh siah khempeuh kipengsak ding hi," a ci uh hi.\nDavid in ama kianga ding mite kiangah, "Hih Filistia-pa thatin Israel-te tung panin hih mindaina a beisakpa-a dingin bang kihih ding ahi hiam? A nungta Pasian galkapte a to dingin hih dawibia Filistia-pa kua ahi hiam?" a ci hi.\nMite in a kibang mahin dawng uh a, "Amah a that mipa tungah tua bang tua bangin kihih ding hi," a ci uh hi.\nDavid in mite kiangah thu a gen laitakin ama u a upen Eliab in a za hi. David tungah Eliab heh mahmah ahih manin, "Bang hangin hong paisuk na hi hiam? Tua tuu tawmkhatte gamlakah kua tawh nusia na hi hiam? Na kihaimuanna leh na lungsim gitlohna ka thei hi. Bang hang hiam cih leh galkidona a en dingin nong paisuk hi," a ci hi.\nDavid in, "Bang hih ka hi hiam? Kam bek hilo ahi hiam?" a ci hi.\nTua ciangin ama kiang panin midang khat kiangah kihei-in a kibang mahin thu dong a, mite in a masa-a mah bangin amah dawngkik uh hi.\nDavid kampaute a kizak ciangin amaute in Saul kiangah gen uh a, Saul in amah samsak hi.\nTua ciangin David in Saul kiangah, "Ama hangin kuamah lungkiasak kei in. Na nasempa pai-in hih Filistia-pa tawh ka va kido ding hi," a ci hi.\nSaul in David kiangah, "Hih Filistia-pa tawh a kido dingin ama langkhatah na kuanzo kei ding hi. Nang pen tangval na hi pan a, amah pen a tangval-a kipan galkap mi ahi hi," a ci hi.\nAhih hangin David in Saul kiangah, "Na nasempa in a pa tuute a kem zel hi. Humpinelkai ahi a, vom ahi zongin hong pai-in tuute lak panin tuuno a mat ciangin,\na nungah delhin vatgawpin a kamsung panin tuuno ka honkhia hi. Keimah a hih dingin amah hong ding leh keimah in a ngawngin manin vatgawpin ka that hi.\nNa nasempa in humpinelkai leh vomte that khin ngei hi. Amah in a nungta Pasian galkapte ninsak ahih manin dawibia hih Filistia-pa pen tuate khat tawh kibang lel ding hi," a ci hi.\nTua ciangin David in, "Humpinelkai khecin leh vom khecin panin kei a hong honkhia Topa in hih Filistia-pa khutsung panin zong kei hong honkhia ding hi," ci thuah lai hi. Tua ciangin Saul in David kiangah, "Pai in;Topa in nang hong ompih ta hen!" a ci hi.\nTua ciangin Saul in a galvante David pia a, amah in a lu tungah sumngo lukhu khusakin, sik puan silhsak hi.\nTua ciangin David in a galdalnate tungah a namsau khih a, amah kingeinaseh lo ahih manin lam pai dingin a kithawi leh pai theilo hi. Tua ciangin David in Saul kiangah, "Hihte tawh lam ka pai thei kei hi; bang hang hiam cih leh ka kingeinaseh kei hi," a ci hi. David in tuate suahkhia hi.\nTua ciangin amah in a khutah a ciangkhut tawi-in, lui panin suangmai tang nga tengin a tuucin thungip sungah tuate koih hi. A khutsungah a suanglotna tawi a, Filistia-pa nai-ah a pai hi.\nTua ciangin a mai-ah a lum puapa tawh Filistia-pa hong pai-in David hong naih hi.\nFilistia-pa khuadakin David a muh ciangin amah in simmawh hi; bang hang hiam cih leh amah a tangval pan, a cidam tuak, a melhoih khat hi lel hi.\nTua ciangin Filistia-pa in David kiangah, "Ui hong sa a, ciangkang tawh sat hong sawm na hi hiam?" a ci hi. Filistia-pa in a pasian-te min tawh David samsia hi.\nFilistia-pa in David kiangah, "Ka kiangah hong pai in. Huih lak vasate leh gamlak gamsate tungah na sa ka pia ding hi," a ci hi.\nTua ciangin David in Filistia-pa kiangah, "Namsau, teipi, leh teikhawh tawh kei kiangah nang nong kuan hi. Ahih hangin kei pen Israel galkapte Pasian, a Vanglian Topa, nangmah in na to mipa min tawh nang kiangah kong kuan hi.\nTuni-in Topa in ka khutsungah nang hong pia ding a, keimah in nang hong sattukin na lu ka tankhia ding hi. Tua ciangin tuni-in huihlak vasate leh leitung ganhingte tungah Filistia mi a site luanghawmte ka pia ding hi. Israel sungah Pasian khat a omlam leitung mi khempeuh in a theihna ding,\nleh Topa in namsau leh teipi tawh a hotkhiat lohna thu hih lai-a a om khempeuh in a theihna ding ahi hi. Bang hang hiam cih leh galdona pen Topa}-a hi a, amah in kote khutsungah note hong pia ding hi," a ci hi.\nDavid tawh a kituah dingin Filistia-pa dingin hong pai a, hong nai ciangin David zong Filistia-pa tawh a kituah dingin gal mai-ah a delh hi.\nTua ciangin David in a khutin a thungip sawkin suangtang khat la a, a kap leh Filistia-pa taltang a kha hi. A taltangah a suangtang tum a, leilakah amah maipuk hi.\nTua ahih ciangin David in suanglotna khat leh suangtang khat tawh Filistia-pa zo-in a that hi. David khutsungah namsau omlo hi.\nTua ciangin David tai-in ama tungah ding a, Filistia-pa namsau mah a paai panin dok a, amah thatin tua tawh a lu a tankhia hi. Filistia-te in a makaipa uh a sihna a theih uh ciangin a taikek uh hi.\nTua ciangin Israel-te leh Judah-te awngin ding uh a, Gath leh Ekron kulhkongpi ciangdong Filistia-te delh uh ahih manin Shaarim panin Gath leh Ekron ciangdong Filistia mi a liamte puk uh hi.\nTua ciangin Filistia-te a delhna panun Israel-te hong ciahkik uh a, amaute in a giahphual uh luhsak uh hi.\nDavid in Filistia-pa lutang la-in Jerusalem-ah paipih a, ahih hangin a galvan teng ama puanbukah a koih hi.\nFilistia-pa do-in David a kuankhiatna Saul in a muh ciangin galkapmangpa Abner kiangah, "Abner aw, hih tangvalpa kua tapa ahi hiam?" a ci hi. Abner in, "Kumpipa aw, ka thei kei hi," a ci hi.\nTua ciangin kumpipa in, "Tangvalpa kua tapa ahi hiam, kan in," a ci hi.\nFilistia-pa a thahna panin David hong ciah ciangin Abner in amah samin a khutsunga Filistia-pa lutang tawh Saul mai-ah a paipih hi.\nSaul in ama kiangah, "Tangvalpa aw, kua tapa na hi hiam?" a ci hi. David in dawngin, "Bethlehem khuami na nasempa Jessi tapa ka hi hi," a ci hi.


timestamp: atn

url: =Itna le hun ~ NK Khanno :: ZOMI DAILY\nposted on 4 March 2015 at 3:20 am Lomkholna: Article, Khanno, Theihhuai\nKhua hong muita hi. Naupang no khat a dai khipkhep lenglakhan ah daitak in a om dide hangin lungngai zel, khuadak zel in lam-et khat anei tawh akibang hi. Khe ging khat za leh inn kongkhakpi lam a en phei zel hi. Motor gingkhat za leh tawlet panin innpua lam enkhia zel in a om hi. Amah ahih leh anu in nusia ahih manin tagah lungleng khuangai khat ahi hi. Hih in ahih leh a nu nusiat zawh nitak simin ama pianzia khat zong ahi hi. Nikhat…..\nZum panin nasep gimna le tawlna tawh Papi pa inn sung hong lutsuk hi. Tualai tak in lenglakhan panin a tapa Papipa gei ah hong tai phei in…\nTapa: “Papa, kong dot nop khat om hiven?” Papi pa: “Bang thu ahia, Bawi?” Tapa: “Papa, Nang maw na nasep na ah nai khat bangzah ngah na hia?”\nPapi pa: “Hipen nang buai ding hilo. A bangcia hi bang peuh hong dong na hia?” Tapa: “Thei nuam pong kaih ciang a.”\nApa hap khat a tuah ciangin, naupang pa amai hong mial in a lukun suk hi. Ahi hangin “Hehpih na tawh hong genve maw Pa, Na nasep na ah nai khat ah sum bangzah ngah na hia?” ci’n a pa kiang ah hong dong teitei hi.\n“A bangcia thei tuam teltal na hia? Nai khat Dollar 100 ngah ingh ei, na lung akim ta na?” “Aw!” cih kawmsa mah in apa maitang en ngamlo in hong kun ngiungeu lai hi. Tua khit ciangin,\n“Papa, dollar 50 khawng hong leitawi nuam hiveng akingah dia?” A tapa kampau a zak ciangin Papi pa a dipngek botkhiat bangin a sin hong so vat hi.\n“Nong thudot pen hibang leltak na deih man maw? Papa kiang pan sum ngen dingin bangmah aa akizang thei ngaplo, a thupi ngaplo mawtawno peuh, milimno peuh lei dingin lupna khan sungah nang guak bek nop takin kimawl hichiat lel ding aci maw.\nBang cia hi bang liang aa nang ma angsung nopna dingbek ngaihsun na hia. Ken nisim khual-ul luang zong nul manlo, gim liang aa na kasep pen hibang a haivai gamtat luhek khat leltak aa ding maw, nang le nang kingaih sunpha.”\nApa kiangpan in hap khat bek thamloh tanghkha tui a kha mahmah pawlkhat za kha ahih manin naupang no pa zong paulo phunlo in damtak in a khansung ah hong lut in kong hong khak kik hi.\nPapi pa ahih leh nak heh lua mahmah ahih manin a nasep puan zong laih manlo in a gei aa om tutphah tungah tusuk in a tapa kampaute hong ngaihsun kik kik hi. Hi bang dotna le hi bang aa sum a nget ngam mawk pen a bang hiam? Kei a pa hong hehpih lo, hong theihsiam lo zezen hiam? ci in nak ngaihsut semsem a hehsuak semsem tua teng tawh lengla khan ah tawlkhat hong tucip hi.\nHun ahiciang khat hong beikhit ciangin Papi pa a lung hong dai ta hi. Dena thupiang te hoih tak in hong ngaihsun kik hi. ‘Ka tapa in sum 50 hong ngetna pen a hang khat, akisap na mahmah khat om hi ding hiven maw. Nidang aa lah sum hong gen ngei cih lah hi peuhmah lo a’ cih kawmsa in a tapa lupna khan kongkhak hong in a tapa khan sungah hong luttum hi.\nPapi pa: “Bawi, nang ihmu khin ta maw?” Tapa: “Ihkk, kei ihmu nailo papa?” Papipa: “Ka ngaihsut phatphat ciang denna thu pen ken na nak ngaihsut lua kha ingh. Tuni bel nisau lua mawk ei, huuu!…(khuisa kawm)..den aa kong khasiatsakna ka kampau te dokkik ingh ei maw, hong maisak o maw bawi. Hiah den nong nget sum 50 maw..”\nNaupangno pa a lupna pan thoto in hong nuih mai kik seisai hi. “Wow! Papa lungdamlua.”\nCih kawmsa in a lukham nuai a khut tawh hong sawk hi. A lukhamnuai panin sumnen kikhep pawlkhat hong lakhia hi. Papi pa in amuh ciangin a heh hong suak kik vat ta leuleu in amai a san teitai hi. Naupangno pa in a sumnen kikhepte zalkhia kawm in hong sim hi. Aman ciang a pa maitang hong ento hi.\nPapi pa: “A bangcia sum tuazah nei in kei tungah sum hong gen teitei na hia?” Tapa: “Ka sum neihte kicing lo aih ciang a. Papa hong piak tawh hileh tun kicing ta ei.”\n“Papa aw, ken tun sum 100 neita. E maw, kei maw nahun naikhat maw nong leisak thei dia? Zingciang nitak inn ah naikhat hong ciahbiah zaw ve maw. Ken nang tawh nitak an ne khawm nuam hi veng.”\nA tapa kampau azak ciangin Papi pa a ci hong hikvat liang hi. A khut zak phei in a angsung ah a tapa hong pom hi. A tapa tungah a itna te a lak siamlohna, nasep na ah a hun tamzaw a bei nate hangin a tapa bek a nusiat khak na cih te a maisak nading le nidang ciangin a tapa tawh nitak an nekhawm bekthamlo a tapa laite etpih, bawlpih le manhun te ah kimawl khawm, vak khawm ni maw ci’n a pa in khitui luangkawm sa in kamciam hong pia hi.\nKhat veivei ciangin nuntakna ah nasep hahkat in khantohna ding i hanciam hi. Ahizongin nuntakna ah a thupi, a manpha mi pawlkhat, hun pawlkhatte i phawkman kei kha thei hi. A man in cileng i nuntakna ah nasep loh in khantohna a omloh mah bangin nulepa, zileta, ulenau, lawmlegual lo in nuntakna kicing kinei lo zel hi.\nNulepa, zileta tawh omkhop hichiat hun nei manlo liangin i hunte kikheng sak kei ni. Nai khat in sum tampi ingahna i hun manpha tawmno khat i innkuanpih, i it, i ngaih khat aading izang khia ngam hia?\nA zenzen in zingciang bangin a si ding hilecin, na nasepna company/zum in nang mun ah a sem ding khat baihtak in na guang lel ding hi. Ahizongin na nusiat na innkuanpih, na lawmlegual te aadinig in cikmah hun in a ki behlap thei ziaulo nang ma mun pen anuntak sungun om kip suak ding hi. I innkuanpih te sangin i nasepna ah hun itam piak kha zaw hiam cih kisit pha ciat ni. Hun in itna kilangkhia sak hi. Nk Khanno (Zingsol)\nPrevious: EU te leh ZCD te Kalay ah Gam thu ki kumkhawm\nNext: Leitung ah a hoihpen ‘nakhat’ ~ Nk Khanno


url: =June 19, 2021 ~ MUC\nLaodicean pawlpi in Pasian A Masak loh manin\nPasian i masak ding hamsa hi. Laodicea pawlpi tungtawnin zuih ding leh pelh ding thu om hi lo hiam?\nLaodicea pawlpi in Pasian a masak ding uh hamsasa uh hi. Amaute in Pasian nial ngei lo uh hi.Ahi zongin amaute nuntakna-ah Pasian masak lo uh hi. Jesuh in amaute nunzia pen lumlah lum lo, sa lah sa lo a om uh mawhsak hi. “ Laodisa khua pawlpi vantungmi kiangah lai gelh inla, thuman le citakin teci a pang, Pasian piansakte khempeuh a kipatna ahi hi. Amen thugen in. Laodisia khua pawlpi vantung mi kiangah lai gelh in la, thuman leh citakin teci a pang, Pasian' pian'sakte khempeuh a kipatna ahi Amen' thugen in: Note' gamtatnate ka thei a, vot lah vot vetlo, sa lah sa vetloin na omna uh zong ka thei hi. A vot na hih kei uh leh a sa hi vet le uh cin ka ut hi. Ahi zongin note pen vot lah vot vetlo, sa lah sa vetloin a laklawhin om na hih manun ka kam sung panin ka hong siakhia ding hi. Note a zawng, a mittaw, puansilh ding a neilo, a hehpihhuai, a lungkhamhuai na hih lamtak uh theiloin, kote hau-in ka cithei uh a, bangmah kisapna ka nei kei uh hi, na ci uh hi. Tua ahih manin na hauhtheihna dingun kei kiang panin kham citak hong lei-in a zumhuaipi-in guaktanga na omna uh na kiselna dingun puanpak hong lei un la, khua na muhtheihna dingun mit zatui hong lei un. Ka it mite thuhilhin ka taii hi. Tua ahih manin lungsim tak tawh na mawhna panun kisik kik un. Kongkhakah dingin kong ka hong kiu hi. Ka aw za-in kong hong honte kiangah lutin an ka nekhawm ding uh hi. Keimah zong gualzo-in ka Pa' tokhomah ka tutkhawm uh mah bangin a gualzote khempeuh zong kei tawh ka tokhom tungah hong tutkhawm theihna dingun thu ka pia ding hi. Tua ahih manin zakna ding bil a neite in Kha Siangtho in pawlpite kiangah a gen thute na za un, ci-in gen in,” a hong ci hi (Mang 3:14–22).\nPasian in i zia le tong i lungsim puak khempeuh thei khin hi. Amah in i lawpsapna, i zawhnate zong thei hi. I kineihkhemnate zong aman thei hi. Ama mai-ah a kisel thei bangmah a om kei hi. Tua manin Pasian in eite hong nawlkhin lo hi. Jesuh in ni khat khit ni khat, kha khat khit kha khat, kum khat khit kum khat i lungsim kongkhakah dingin kong hong kiu tawntung hi. A hong lut dingin kongkhak i hon ciangin na khempeuhah Pasian i masak ding hamsa lo hi.\nLaodicea pawlpi in Pasian a masak ding uh nial hi. Tua manin amau bek tham lo-in a kim le paamah om mite in gimna thuak uh hi. Pasian hong itna in na khempeuhah Amah masak dingin hongkai hi. Laodicea dinmun i tun loh nadingin Jesuh na sungah nungta sak in.


url: =Sakhi in a tat nading kuam kua khual :: ZOMI DAILY\nposted on 31 October 2015 at 8:08 am Lomkholna: Article\nHih bangin ZACC makaihna tawh a kumsim phialin, thulu hoih nono tawh Zomi Zotate lailam le theihna lam ah namdangte tawh tanbang i kim theih nadingin, vaihawmkhia theizel ihih manin angtanhuai sa ing. Tutunga i thulu ahi, Sakhi in a tat nading kuam kua khual cih thulu pen ka thangah mahmah khat le tulaitaka Zotate in a theihhuai thu khat ahih manin hih thulu ka gelh ding, lawp mahmah ing. I thulu ah KHUAL cih kammal pen a thupi mahmah kammal khat hi a, khangthak Zotate n hih thulu i a deihna theisiam hi le ng i Zogam kipuahnuam semsem dingin ka lamen hi. Khangham zawdeuhte n i gam itdan le kepdan i theih ha ng khangthakte a thei ngei nai khollo kitam thei ding ahih manin i gam it a, khualna i neih theih nadingin i Zogam pian khiatna thu tawmkhat gen masa ni.\nKhawlpi pan Ciimnuai ah:\nI pu sawnsawnte Sengam panin hong pai toto uh a, AD 800 kiim pawlin Kawlzang hong tung uh hi. Tua mun ah Shan-te in ukna aana nei-in kulhpi a cian hun tawh na kituak hi. Tua ahih manin Kawlzang panin Pu Song Thu makai in, Pu Song Kipte tawh inn 40 kiim, Kawlpi pan na lal toin Ciimnuai khua na satto uh hi. Zomite khamtung gam ah i ten masakna khua in Ciimnuai khua hong hi pah hi. Zomi cihpen i pu i pate in a khangkhanga a zat uh i minam min ahi hi. Ciimnuai ta pen Zo vontawi cih nopna hi. I pu i pate in haksatna na tuak toto uh a, i Zogam a tun uh ciang zong Meitei gal, Kawl gal cih bangin haksatna na tuak toto uh hi. Ahi zongin i Zogam leitang, mual le guam a nim dildial singkung lopate na it lua mahmah uh ahih manin sisan naisan luang in, lungkham sinkhamna tampi kawmkal sung pan khangsawnte ading ci-in tuu bang na ciing uh hi. Tua ahih manin i Zolei tuun nu in khangsawnte aw Zolei hong zun un ci-in luankhia tawh hong samsam lai hi.\nI Zogam leitang puahin khualna nei ni:\nPasian in leitung a bawlkhit ciangin, tua leitang tungah singkung lopate na posak a, tuate amuh ciangin Pasian lungkim mahmah hi. Tua a hoih mahmah mual le guamte a cing ding le a kem dingin ei Zomite hong telkhiat minamte ihi hi. Pasian in Adam le Eve-te Eden huan sungah singgah nektheih teng a ne ding bek a, a koih hi loin tua huan a cing, a kem dinga a\nkoih na hizaw hi (Pian. 2:15). Tua mah bangin Pasian in ei Zomite zong a ma bawlsa mun le mualte a kem ding le a cing dinga hong bawl hi napi eite in nektheih teng ne-in i om a, ahih hang kikem nuam lo, kipuah nuam lo kisusiasia zawta hi. Bang zah takin a bawlpa a khasia tam? Zomi le Khristian Theology laibu sungah Rev. Dal Khan Mang in phawk khak ngeiloh\nmawhna lian cih tawh thului (article) na gelh hi. Zomite i phawk khak loh mawhna a kinei na hi gige takpi mawk hi. Tua ahih manin, i Zogam leitang tunga, a om khempeuh, a puah, a zun ding le khualna a nei ding nang le kei hi hang.\nBangci danin khual ding?\nZogam leitang khual ding cih ciang muhdan, deihdan le kisam i sakdan kibang lokha ding hi.\nKei deihdan ah-\n(a) Singkung lopa kep siamna tawh\n(b) Pilna tawh\n(c) Kipumkhatna tawh …… Hih bang teng tawh i\nZogam leitang puahin zunin khualna nei le ng a hoihpen dingin ka um hi.\n(a) Singkung lopa kepsiamna tawh\nI pu i pate in dawi le kau na bia uh a, ahih hangin tu le tate ading ci-in khualna lungsim na nei mahmah uh hi. Tuhun khangthak Zomitea nungta Pasian a bia vive kihi mangta; hi mahleh i biak Pasian bawlsa leitang le a nim dildial singkung lopate kisusia mangta hi. Ettehhuai khat ah sangmang F O Nelson-te nupa Tedim a om lai-un a inn kiimah singkung le lopa hoih nono suan uh hi. Tua bang mahin Israel-te in a gam uh leitang hoihlo ahih manin gamdang pan leitang hoihte lei-in a gam uh ah pua uh hi, kici hi. Eite in leitang a hoihsak ahi singteh a kia ding nangawn om zo nawn lo zahphialin i Zogam leitang mun citeng keu mangta hi. Khua hong khal ciang Zogam leitang teng meikhu tawh kidim den mawk hi. Khangthak Zotate i gam i lei en puahin en zun kei le ng, kuama n hong puahsak lo ding hi. John F Kenedy in USA president dingin kiciamna a neih 20.1.1961 niin, I gam in kei adingin bang hong sepsak ding hiam cih ngaihsun kei unla, i gam adingin ke n bang semthei ding ka hi hiam, cih ngaihsun zaw un, ci-in na gen hi. Tua mah bangin Zomi Zotate, i gam I lei en puahin en zun kei le ng namdangte n lah hong puah hong zunin, i tu i tate khang adingin hong khualsak lo ding, ahih manin en puahin zun ciat ni Rev. Dr. Do Sian Thang in, Kiimlepam kepna tawh mission nasepna . cih article a gelh na sungah, I huang sung mah panin leitung bup khuaneu khat ahihna lakkhia thei leng ci-in na gelh hi. Zomite in Zogam leitang nam dangte hong et teh taak dingin i singkung lopate puahin zun ciat ni. Zogam sungah singkung lian teng kiphukmang khinta hi. Singkung lian teng om nawn lo ahih manin Zomite i kiciaptehna Phualvate i gam i lei ah kimu zo nawn lo hi. Kachinte n, Zomite kiciaptehna vaphualte ei gam ah hong tung mangta hi, na ci uh hi. Bang hangin i ki ciaptehna Vaphualte i Zogam leitang ah kimu zo nawn lo hiam?\n– A om nading mun le a bu sat nading singkung lopa om nawn lo hi.\n– I kiciaptehna hi napi mat ding le thah dingin ki-um mang tazen hi.\nTua ahih manin i Zogam ah hong tualbual thei nawn lo hi. Zomi Zotate namdangte n hong zahko ta uh hi; zahkona i thuak nawn loh nadingin tuate i sapkik kul ding hi. Sia Dai Hang laphuakna sungah: Singkung hoih nonote bek tawh i samkik zo bek ding hi ci-in na phuak hi. Khangthak Zomite in khatvei lungngai kik ni; singkung hoih nonote suan ni; singkung pen mihingte adingin zong a thupi mahmah khat le i nuntakna khat na hi hi. Singkung(forest) Acre khat in mihingte adingin a hoih lo, Carbondioxide pen nikhatin cubic ff-2000 hupkangin, mihingte le ganhingte nuntaknapi ahih manin nu le pate in i tu i tate ading khualna tawh singkung hoih nono suansak ciat ni. A pa Jonathan hangin Mephibosheth in a dam sung teng kumpi inn ah an ne hi (2Samuel 9:6-13). Rev. Dr. J. M. Paupu in, Khristian neihsa kem cih article a gelhna ah Nuntak sau manin na tam a kisem hi loin, hun neih khempeuh a zangsiamte in na tam semzaw uh hi ci-in na gelh hi. Zomi nu le pate in i tu i tate ading\nkhual taak mahmah ta hi. I nuntakna a beiphial zongin i deihsakna le I khualna khaicite cikmah hunin bei ngei lo dinga, khangsawnte n nuntaknain na zang ding uh hi. Piancit-te in zu (leenggah zu) pen lei sungah phumin a tu khang ciangin a tute in dawn uh hi. Tua bangin a khangkhangin phum suksuk uh hi, ci-in kigen hi. Mihingte a pilpen, a haipen le a cidampen khat nangawn zong, a nungta tawntung ding ki-om lo hi. Tua ahih manin i dam sungin i gam sung singkung lopate kep siamna tawh i tu i tate ading khual in, gamh (heir) hoihpenin i nusiat zawh ding thupi hi.\nEi Zomite zong pilna a thupisak mahmah minam khat ihi hi. Lai i neih ma-in i pute in Mawlaih le Falam ah lai sin dingin na pai uh hi, ci-in kiciamteh hi. Pasian in i Zogam thupha hong pia-in 1899 kumin Arthur le Laura Carsonte nupa Zogam ah hong tung uh hi. 1901 a kipanin Hakha, Tedim, Khuasak, Tonzang le Thantlang cih bangin Kawllai sin hong kipansak uh hi. A diakin ei Tedim kampau sungah 1902-03 kumin Sia Po Ko in Tedim ah, 1903-04 kumin Sia Shwe Zan in Khuasak ah, 1904-05 kumin Sia Po Ko mah in Tonzang ah cih bangin Kawllai hong sinsak uh a, tua siate pen Tazahaw Sia le Sangsia thuah khawm ahi uh hi. 1910 kumin Rev. J.H. Cope-te nupa Tedim hong tung uh a, 1913 kumin Zolai simbu hong bawlsak uh hi. Tua ahih manin 1924-25 kuma kipan Zolai tan 1-4th ciang kisin ta hi. Rev. J.H. Cope-te nupa in lai hong bawlsakin i Zogam ah pilna khaici hong tuhkhia uh hi. Hih bangteng tawh Zomite pilna lam le theihna lam ah i mit hong keuhkhia ta hi. Ei zong lai i neih a kipan omdan, gamtatdan, kampaudan ah kikhangto mahmah ta hi. Pasian thupha tawh I Zogam ah pilna a nei kitamsim ta a, degree sangpipi a ngah zong kitamsim ta hi. Ahih hangin a dahhuai khat ah mipil kitawmlai mahmah dingin lamen ing. Leitung i et ciang pilnanei le mipil cih nam nih kimuthei hi.\n– Pilna nei i cihte degree sangpipi ngahtamahleh, a gam, a lei a puah, a zun keileh, mipil kici thei lo-a pilna nei kici lel hi.\n– Mipil i cihte in ama ading bek hi loin, midangte ading, a gam, a lei, a puah, a zunte bek mipil kici hi.\nI gam ah mipil tampitak kisam mahmah lai hi hang. Gamsung gampua a, pilna siamna a sin, a zongte n i sin pilnate tawh i gam i lei le i pau puahin zun ciat ni. Rev. Khoi Lam Thang in Ciimnuai Khuavak No.11 sungah kampau nungta i cihte pen a kipuahpuah, a kizunzunte ahi hi ci-in na gelh hi. I minam le i kampau a nuntak nadingin nang le kei in i puah i zun ciang bekin a nungta ding ahi hi. Zomite i omna munmun panin i tate Zopau mah tawh hopih, Zolai mah sinsak, i Zo ngeina (Culture)te i tate hilhin theisak ni. Mun tuamtuam ah i om zongin i sisan in Zomi mah hi. I ngeina, i lai, i paute i omna munmun pan i puah i zun keileh Zomite, i tu i ta khang ah mi mangthangte i suakkha ding hi. I gam le i minam khantoh nadingin khat bek tha tawh hi zo lo ding hi. I pilna i siamna i sum le paaite tawh i pangkhop ciang bekin i gam hong khangto pan ding hi. A diakin I tate pilna lamah pantah ni. Eimite college kah kitam napi mark kiciangtana kahtheihna a sang lamah a kah zo kitawm mahmah lai hi. Gam khangtote n pilna mah na thupisakpen uh hi. Ei Zomite zong pilna tawh nuntak sawm ni. Tua ahih manin nu le pate in i tate pilna lamah pantah ni. I ta te n tu laitakin i deihsakna theikha lo ding hi. Tu laitak a, USAte gamke ahi Alaska pen nidangin Russia-te gam hi a, sum kisam ahih manin USAte zuak uh hi.\nTua laitak USAte gamdang Vuanzi (Minister of foreign affair) a sem William H. Seaword in kimansa lua ahih manin kuamah tawh vaihawm se loin 1867 kum March 30 ni-in US $ 7,200,200 tawh lei ziau hi. Tua lai huna Tadensa (newspaper) te in Seaword haina (Seaword s Folly), Seaword vuukkhal kuang (Seaword s Icebox) cih bangin selnoh ziahziah uh hi. 1887 kum ciangin (Seaword si zo ta) Alaska ah kham kimu a kicih ciangin Seaword zaha mailam thu mukhol kuamah om nai kei ci leuleu uh hi. Tua mah bangin Zomi nu le pate in i tu i tate adingin mailam saupi muhkholhsakna tawh pilna lam ah pantahin i tu i tate khualna nei ni.\n(c) Kipumkhatna tawh Singkhuah khat bek kuang thei lo hi. Tua bang mahin khattang bek minthan nopna in gualzawhna hong pia zo lo a, lungsim kituaka kipumkhatna bek in gualzawhna hong pia thei bek hi. I pu i pate amau hunlai-in na kipumkhat mahmah uh a, do ding a omleh zong na dokhawm, sep ding a omleh zong na semkhawm uh a, nek ding a omleh zong na nekhawm uh hi. I Zo paunak ah, nupa ilungtuak khua khat in zo lo; khua khat kilungtuak khua kua in zo lo ci-in paunak kinei hi. A masa-in I gamsung i kipumkhat theih nading le i kithutuak theih nadingin i innkuan sung pan i pat kul ding hi. I innkuan ah kipumkhatna om keileh i pawlpi sung, i khua sung, i Zogam ah kipumkhatna om thei lo ding hi. Kipumkhatna a om lohna mun ah gualzawhna, matut zawhna kinei ngei lo a, minsiatna mindaina vive tawh kidim hi. Kipumkhatna a omna mun ah gualzawhna, matut zawhna, minphatna le khantohnate om bek hi. Zomite i khantoh hunta e, Sian in tualniam ding hong siam hi kei, namdangte mah tawh tanbang kim ding Sian in hong siam hi hang e. Tua ahih manin Zomi Zotate n i gamtat luhek, i kam pau mukpauna le i gimna i gelna a hoihlote paisanin a thak nuntakna ah i kipuahphat mahmah kul ding hi.\nMsgr. Bishop Felix Lian Khen Thang in 2011 kum GZA khawmpi ah, upna, pilna, kipumkhatna tawphah ni cih sermon a piakna sung pan Zomite n i paisan ding thu pawlkhatte cih a genna sungah:\n– Thadahna pan thalawpna ah,\n– Zulhtatna pan thanuam cihtakna ah,\n– Ki-elna pan kilawmtatna ah, Kimawhsakna pan kitelsiamna ah,\n– Kimuhdahna pan ki-itna ah,\n– Kideidanna pan kipumkhatna ah,\n– Kikhenkhapna pan kilemna ah,\n– Kilangpanna pan kipumkhat a, kithutuahna ah,\n– Gamtat, ngongtatna pan lungnem thukhualna ah,\n– Tangtat lungsim pan kithutuahna ah,\n– Hazat, gitlohna pan Jesu sungah pumkhat hi hang,\nci-in na gen hi. Tua ahih manin hih a tunga thute bangin mun tuamtuam a, a\nom Zotate n hih bang lungsim nei-in kipumkhatin a thak nuntakna ah i\nkalsuan ciang bekin i gam hong khangto pan ding hi.\nTuhun ciang sumlepaai kideih lua mahmah ahih manin Zomite kikhualna kinei nawn loin, Ei cih sang Kei cih lungsim kinei zawta a, sikhat, sakhat, minam khat ihih hang kideihsakna tawm mahmah ta-in ei ading bek tawh kibuaizaw ta hi. Thu-um kitam semsem ei angsung ding bek tawh kibuaizaw semsem ta, kipumkhatna le kithutuakna tawm semsem ta, ki-itna damdamin kiam tektek ta ahih manin khangthakte n mailam saupi khualna tawh gamtat kampau ding kisam mahmah ta hi. Zomite I kiciaptehna Phualva kopte, kilungtuakna le kipumkhatna zia khangthakte n khatvei lungngai kik ni; kipumkhat in, Pasian hong piaksa i gam, i lei, a keu le a tulmang khinsa i leitang puahin, zunin, Eden huanthak i Zogam nuam suaksak in, Sakhi in a tat nading kuam kua khual cih a om bangin khangthakte n i Zogam leitang khualna nei le ng; Pasian in ei Zomi Zotate lam hong lakin a thuphate ei Zomite ading hong suaksak taktak ding hi.\nTua ciangin note lam kong lak tawntung ding a, na hoihte tawh kong lungkimsak ding hi. A cidam a thahatin kong omsak ding hi.\nTui tampi a ngah tawntung huan, a kang ngeilo ciktui tawh na kibang ding uh hi. Tanglai-in a kisia na munte uh na lamkik ding uh a, note pen a sia a puahkik, tenna dingin mun siate a ngei a bangsak kikte hong kici ding hi. (Isai. 58:11-2) Etkak laibute;\n1. Tedim BEHS NO.1 Golden Jubilee Magazine – 1998\n2. Laigelhte Laikung Pan 2007\n3. Ciimnuai Khuavak No. 11 2008\n4. Zomi leh Khristian Theology – 2007\n5. Zingsol Laihawm – Siamsin\n6. The Fruit of Unspared Labor – 2004\n7. Cope Topa leh Mission – 2010\n(Hih thului pen ZBCM-ZACC Department i 2012 Laigelh kidemnat pan a khatna a ngah Tg. Dal Khan Kap (3rd Year, ZTS) i gelh hong kisuaksak ahi hi.)\nPrevious: Ka muhpak US Gamthu pawlkhat – 34\nNext: Zogam leh gamdang


url: =Malaysia: Naupang kum 2 aphapan khat mawtaw tungpan kia in si ~ ZD :: ZOMI DAILY\nposted on 20 November 2016 at 7:35 pm Lomkholna: Malaysia, News, Sawltak, World\nMalaysia gamsung ah naupang pasalno kum 2 bek aphapan khat mawtaw tungpan kia in si cih NST pan kiza hi. Hih naupangno pen anu leh apa tawh mawtaw atuangkhawm uh ahihi. Apa in Driver Seat ah tu in mawtaw ahawl hi a, anu pen Front Passenger Seat ah apatawh atukhawm uh ahihi.\nKum 2 bek aphapan atapa uhpen amahguak mawtaw nungah tusak uhhi.\nHihte innkuan pen mawtaw tawh zannitak Jalan Lebuh Cemerlang lampi tungah avak uh ahihi. Apa in mawtaw U-turn abawl laitak in mawtaw anung kongkhak kihongkha citciat in anung a aom atapa pen lamzipi tungah kiasuk citciat mawk hi.\nAmau mawtaw nunglian ahzong mawtaw khatin azui hi a, atapa uh akiat ciangin khawlman nawnlo in mawtaw pei in gawisuk khapahlian cihi.\nAphual ah asihpah lohhang in alu liamgawp ahih manin zato ah amanlang in puak uhhi. Ahi zongin Sultan Ismail Hospital atun ciangin ata uh si cih kiza hi.\nHih thupiang tungtawn in naupang te kidop huai mahmah hi. Na mawtaw sungah naupang tutna bangzah in ahoihphial zongin amahguak anung ah tutsakpen lauhuai mahmah cih hongphawksak hi. Hih thupiang munlian bangah naupangpa gei ah anu atu hizenzenleh kongkhak akihong zongin anu in lenman khathei cih upmawhhuai mawkmawk hi. ZD Sawltak #zomidaily\nPrevious: Brazil gamah Military Helicopter khat kia, mi 4 si ~ ZD\nNext: NATO galkap kipawlkhawm te’n galdo kisinna nei ~ Thang Khan Lian


url: =Filippi 1 - Tedim Laisiangtho\tSelect Bible\nTedim Laisiangtho Filippi 1\nJesuh Khrih' sila keimah Paul leh Timoti in Filippi khua-a om Khrih tawh a kipawl Pasian' mite, siate, leh upate khempeuh tungah lai ka hong khak uh hi.\nI Pa Pasian leh Topa Jesuh Khrih in note tungah dikna leh nopsakna thupha hong pia ta hen.\nNote ka hong phawk simin ka biak Pasian tungah ka lungdamna ka ko hi.\nNote in lungdamna thu na zak ni uha kipanin tuni ciangdong, lungdamna thuhilh nasepna-ah kei na hong huhna uh hangin ka nuam mahmah a, note-a' dingin thu ka nget simin lungdam mahmahna tawh ka ngen tawntung hi.\nNote sungah hih nasep hoih a hong pankhia Pasian in Jesuh Khrih hong paikik hun ciangdong, mi cingtaak na hihna dingun hong huh ding hi, ci-in teltakin ka thei hi.\nLungdamna thu hangin ka thongkiatna leh lungdamna thu man hi, ci-in pangin ka kipsakna ding hun ka ngahna-ah kei tawh a hong pangkhawm na hih manun ka lungsim sungah note na om tawntung uh a, hih zahta-in note ka hong phawkding a kilawm thu mah ahi hi.\nJesuh Khrih lungsimzah mahin note ka hong it taktakna thu Pasian in a hong thei hi.\nNote-a' ding deihsakna tawh thu ka hong ngetsak thu in: Note' lungsimah itna khang semsemin, a sia leh a pha a mantakin khenthei-in a hoihpen na teeltheihna ding uh ahi hi.\nTua hi leh Khrih hong paikik ni ciangin paubaan'na omloin a siangtho na hi ding uh hi.\nJesuh Khrih in note mihoih a hong suahsak theihna leh mite in Pasian pahtawi-in a phattheihna thu, note' gamtat hoih in midangte tungah kilangsak ding hi.\nSanggamte aw, kei tungah a piang thu in lungdamna thu mai a nawtsakzaw ahihna thu na theihding uh ka deih hi.\nBang hang hiam cih leh Khrih nasem ka hihna hangin thongkia ka hihna thu, inncing galkapte-a kipanin mi khempeuh in a thei uh hi.\nTua banah keima thongkiatna hangin hih lai-a om Khristiante a tamzaw in Topa muan'na-in nei uh a, lau hetloin Pasian' thu gen ngamna-in neizaw uh hi.\nMi pawlkhatte in ahih leh hong hazatna leh hong langpan' nopna tawh Khrih thu hilh uh a, ahi zongin mi pawlkhatte in lungsim hoihtak mah tawh a hilh uh hi.\nHih bang mite in, Pasian' hong sawlna tawh lungdamna thu ka hutna hangin thongkia ka hihna thu thei-in, itna lungsim tawh Pasian' thu a hilh uh hi.\nPawlkhatte in ahih leh lungsim hoih tawh hiloin ka thongkiatna-ah na ka sak semsem theihna dingin kei hong demna-in Khrih thu a hilh uh hi.\nAhi zongin phamawh ka sa kei hi. Lungsim hoih tawh a kihilh a, lungsimkhem tawh a kihilh ahi zongin, bangbang hita se leh Khrih' thu gen uh ahih nungsang, kei ka lungdam hi.\nNote hong thungetsakna leh Jesuh Khrih Kha Siangtho huhna tawh suakta ding hi ing, ci-in thei ka hih manin ka lungdam hi.\nKa si a, ka hing zongin, a diak diakin tu-a kipanin a tawntungin midangte in Khrih phat theihna ding lungsim han'na a neih theihna dingun ka lungsim leh ka pumpi tawh keima tavuan ka lelh hetlohna ding pen ka deihdeih, ka lametet bulpi ahi hi.\nBang hang hiam cih leh Khrih-a' ding bekin a nungta ka hi a, si ta leng zong kei-a' dingin hoihzaw semsem lai hi.\nLeitung pumpi nungta lai hi leng na a manpha tampi semthei ding ka hih manin, sihding leh hin'ding ka teelsawn ding ka thei kei hi.\nHih thu nih khentat hak ka sa mahmah hi. Kei-a' dingin hoihzaw thampek ahih manin leitung pumpi si-in Khrih tawh omkhawm ding ka ut hi.\nAhi zongin note-a' dingin kei ka hin' lai ding kisam phazaw hi.\nHih thu a hoihpen ding hi, ci-in theitel ka hih manin note' khan'tohna ding leh upna hangin na lungdamna uh a khangsak dingin note ka hong hin'pih lai ding hi.\nTua ahih manin note kiangah ka hong hawhkik ciangin Jesuh Khrih tawh kipawlin na nuntakna uhah kei nong kisialhpihna ding uh thu tampi hong omlai ding hi.\nNote tawh a omkhawm dingin ka hong paithei a, ka hong paithei kei zongin note in lungdamna thu tawh kipawl upna thu-ah ngimna kikhatin kiptakin na omna ding uh leh deihna kikhatin na dokhawmna thu uh ka zak theihna dingin Khrih hanga lungdamna thu tawh a kilawm a kituakin na nuntak ding uh a thupi pen ahi hi.\nNote a hong gualzosak dingpa pen Pasian ahih manin na galte uh na kihta kei un. Hangtakin om tawntung le uh cin, note a gualzo ding hi-in, na galte uh a guallel ding ahihna thu, na galte un hong thei ding hi.\nBang hang hiam cih leh Khrih' na sepna ding hunpha zong note tungah a hong kipia hi a, Khrih upna tawh ama na a sem hi bek loin, thuakna tawh zong a sem ding na hi uh hi.\nTua ahih ciangin tu-in note in na hong muh uh ka galdona leh tu mahmahin ka do lailai na zak uh thute-ah kei na hong dopih thei ding uh hi.


url: =Inn luah ding kua? :: ZOMI DAILY\nposted on 27 April 2015 at 10:25 am Lomkholna: Article, Thawntuang\nMi gilo khat in Tapa khat a neih uh thatsak mawk hi. A thah zia uh hih bang ahihi. Zingsang khat a Pa khualak vak in, a Nu leh a Tapa bek inn ah om in a Nu in, zing An huan hi. A meh tuihuan ding a huan sung uh ah tawm khat lo dingin paipak hi. Tua kal in a Tapa bek inn sungah Topa hoih hi, Topa lian hi cih video onsak in koih hi. Tua kal in mi gilo khat innluh dingin na lut thei-in tua inn sungah a Tapa uh video en in aom mu aa, thau tawh kap dingin ki thoi hi. Thau tawh kap leng venglehpaam in thau ging za ding uh ahih manin cih ngiahsun kik in Namsau tawh bang mah a theilo naupang, mawhna a bawllo naupang mi gilo pa in that hi. Tua khitteh a vanteng uh tawk gawp in a deih teng la in pai khia hi. Innteek pa zong a vakna panin a ciah tawh ki tuak in mi gilo ahih lam theilo hi. Innteek nu zong huan sung panin a inn sung a et leh a Tapa na ki thahsak hi. A muh bek na sa lua in sibup in thuk pah hi. Innteek pa zong a inn sung hong lut in a Tapa, a zi te om dan a muhteh na sa mahmah hi.\nDen a ka ki tuahpih migi lo pa aive maw ci-in Palik te phone tawh samin Palik te kiangah a thu paizia gen hi. Palik tenzong delh pah uh aa, mi gilo pa man kha uh hi. Inn teek pa phone set pah uh aa, na Tapa a that mi gilo pa tu-in mankha ta ung. Bang cih ding ka hihuh hiam? Na ut ut in na bawl nopleh bawl thei hiteh, nang thupiakna bangbang tawh a kalsuan ding hi ung cihthu migi lo pa zakteek mah in hopih hi. Innteek pa in ka Tapa mawh neih vetlo, mawhna a bawllo khat hong thatsak mi pa ka kiangah hong paipih un cih Palikte vai khak hi.\nMi gilo pa zong lung khamlua, inn tek pa kiang tung leng aman hong that hamtang ding aive maw. Mawh neilo a Tapa ka that khak mahmah ki siklua ing ci-in kap kawmin inntekpa kiang hong tungta hi. Inntekpa in nang maw ka Tapa khat bekbek ka neih uh hong thahsak, ka innluah ding uh om nawnlo aa, ko hong vak ding leh ka neih ka lamteng uh a luah ding om nawnlo hi cihi. Na ki sik hiam cih mi gilo pa kiangah a dotleh ki sik lua ing inntekpa aw na ut ut in hong bawl in, nong thah nopleh hong that in kei mimawhpi hi-ing ci-in lungsim ki tam khamin ki ap hi.\nInnteekpa in ki siktakpi na hihleh kei hong thupiak bangbang na zui ding hiam cih a dotleh zuih mah ning ka sih tan dongin ci hi. Tua ahihleh hih ka Tapa mawhna a bawllo hong thahsak na hih manin ka innluah ding uh om nawnlo ahih manin, ka neih ka lamteng uhleh ko Nupa tawh teng khawmin nong om ding hi. Innluah ding nang hong hi pah in ci hi. Inntekpa zong Pasian thu um mahmah mi khat ahihi. Mawh mai sak zawhna icih hih bangte hi. Eite in mi mawhna ih maisakloh te ngaihsun leng…aman tua hong ci hiven…amah tua ci se hiven cih lel lel tawh mawhna ih maisak zawhloh zia tawh ki khai mahmah hi.\nTua Tapa a that mipa ngaihsun taktak leng..nang leh kei hihang. Ki sikna takpi tawh mawh neih pipi mah in Jesus kiang ih zotleh aman’ hong sang lua hi. Hong tel khiallo hi. Kham innpi a luah dingin nang leh kei hong bawl pha nuam hi. Amah tawh nungta khawm dingin hong samin hong pom hi. Mawh neihlo hileh inntekpa in sam khalo ding hi. Tua mah bangin kei mimawh adingin Singlamteh tungah Jesus in ka mawhna teng tui suaksak khinta hi cih ih um ding leh ih san ding hong deih hi.\nAmah a zuan mi khempeuh in lungsim takpi tawh bia bek hilo in mawhna teng ki sikkik in, ei tungah mi hong mawhte zong maisak zawhna\nhi Jesus in a deih sanggam. Mawhna neih ing i cihleh Jesus ki sam den, Jesus i pom ngiat ding ahihi. Jesus sungah a nunta mi khempeuh si ngei nawnlo in nuntak tawn tung na, na ngah ding hi cihi.\nTheih ding: Hih lai na simteh minute 5 zong na sim kei khamah ding hi. Tangthu ka ngaihsut vatteh minute 5 in mu zolo hi-ing. Ka gelh leuleu teh ngaihsun tawmtawmsa in ka gelh ahih manin minute 5 in zo baihlo hi-ing. Cih nopna ah a diakdiak in Jesus hoihna thu ih gente hong simsak, a thangahte tungah lungdam hong ko nuam hizaw ing. Lungdam.\nPrevious: Dr. Hau Za Cin pianna zuapa Pu Pum Do Lian in hong nusia\nNext: Tedim Tuiphum (TBCY) te aw nunghei peuhmah keini\nChristmas na bangci zatsawm? ~ Khaineu


url: =Malaysia Selayang – Kepong lamzikpi tungah palik te’n mi 2 kaplum :: ZOMI DAILY\nposted on 19 August 2016 at 9:06 pm Lomkholna: Malaysia, News, Sawltak, World\nTuni 19 August (Friday) ni in Malaysia gamsung Selayang – Kepong Expressway lamzikpi tungah palik te’n mi 2 kaplum cih theSun Daily pan kiza hi. Tua aki kaplum mi 2 tepen migilo hiding in aki ummawh ci a, palik te’n amatsawm laitak uh thautawh nakap uh ahih manin, palik te’nzong kapkik uh a aki kaplum uh ahihi.\nSelangor Criminal Investigation makaipipa genkhiatna ah hihthupiang pen tuni zingsanglam 4am hunpawl ci a, “Op Cantas Khas 2” cih aminvawh uh Malaysia gamsung siansuahna Operasi abawl laitak un thupiang ahihi. Palik te’n lamzikpi tungah Operasi bawlin mawtaw apailai te akhawlsak laitak, mawtaw khat muanmawhhuai takin honghawl phei cihi.\nRoad Block abawlna panin palik te’n tua mawtaw akhawlsaksawm ciangin khawlnuamlo in taisuaksan hi. Police Patrol Car nawkphei in, ataisuaksawmna panin apeital in lamgei aom singkung khat phukha in a mawtaw khawl hi.\nTuakhit ciangin mawtaw tungpan in mi 2 hong pusuak uh a, palik te tawh thau kikaptuak uh in, tuapan in tua mi 2 te thau in kapkha cihi.\nPalik te’n mawtaw sung hoihtak a Check khit uhciang in Pistol 2 muhbeh uh a, thautang honkhat leh guihtheih vankham zatui honkhatzong mukhia uhhi. Tuaban ah Handphone zong 9 bang mawtaw sungah om ci uhhi.\nHih mihoihlo 2 te pen kum 20 gualpawl hipan a, Klang Valley sung ah mi thahna Murder Case tawh 4 vei bang Record aneikhinsa uh cihi. Tuaban ah nung March khasung Batu Caves thau kikapna ahzong akihel te nahihtuak uhhi.\nTusung pen Malaysia veng tuamtuam ah kimat kihen kiza kawikawi, zankim zankhang in thunei te’n migilo te bengkawikawi uhhi. Kidopsiam mahmahni… ZD Sawltak #zomidaily\nRelated: Malaysia gamsung migilo te’n Grenade Bomb 8 bang neiding ki ummawh\nPrevious: Tunnu Zogam Giabang Zunni ~ Muankhup\nNext: Kipawlna, Zomi le Siamsin ~ Zam Thuam


url: =UPA ZAM NGING KIANG PAN – Zomi Agape Church Inc\nUPA ZAM NGING KIANG PAN\nMay 8, 2021 by Zomi Agape Testimony\nPASIAN lam hon sak na tawh Sep 18,2015 in Malaysia pan US ka tung uh hi. Rev,Dr Thang Za Kap tawh ki thuza ka hih man un lung hiang lo in a ma om na Pawlpi ah ka lut pah uh hi. Pawlpi mi tam nai het lo Inn (14)na khawng hi mah leung KhaSiangTho in Hong ompih in nuam ki sa ki suak ta mah mah hi.\nPawlpi ki vai puak zia nuam mah mah a, Zum vai leh Appointment Sia te Upa ten kua kua ci lo innkuan khat bang in hong van uh a,ki lung muang mah mah hi.Sawltaak te hun lai mah bang in ki thu tuak mah mah in PASIAN hong heh pih na, Christ JEISU hong it na leh KHASIANGTHO hong om pih na thu te gen belh in ki nei a, Bylaw cih te a thu bek in ki koih in a ki sap kei leh ki pu lak lak lo hi. Laisiangtho bang in ki ma kaih a hih man in pawl hong lut masa sa suak ta in nuam ki sa mah mah hi.Ki thu tuak mah mah na hang in Pasian in a ki sam Biakinn pi zong kum 5 sung in hong lam pih zo a hi hi.\nPil na bang mah ka neih loh hang in mipi deih na leh Pasian thukim pih na tawh Accountant kum (3 ) leh Secretary kum (2) ka sep hun sung hi a , makai te sung ah teamwork om mah mah a hih man in theih loh na te ki huh diam diam in nuam ka sa mah mah hi. Zomi Agape Church pen Pasian thukim pih mah mah Pawlpi, Jeisu Khris Suangpi tung ah ki lam Pawlpi a hih man in mai lam ah zong mi khem peuh lunglut in khang to mah mah lai ding a,Satan gam ki Susia in Khazih gam ki kek sem sem ding hi cih ka vision leh ka thu nget na a hi hi.\nLai hong simsak mi kiim tung ah lung dam.


url: =Idol leh Laisiangtho ~ Suang Sian Thangno :: ZOMI DAILY\nposted on 30 August 2019 at 7:14 pm UTC+9:30 Lomkholna: News, Zomi\n“Zomi Daily” ah ka et leh “Idol” tawh kisai na ki lim at peuhmah aa, muh dan saan daan kibang lo-in theihna leh ngaihsutna tampi hong khangsak mahmah hi. A zahtak huai mahmah siate i at vive hi aa zaknop mahmah leh hoih thei mahmah in pilna tawh kidim hi. Muhna zong kibang lo tek aa muh daan saan dan ahih leh nampi nih in ken na khen ing. Nampi khat in “Idol” cih kammal pen milimbiakna a genna hi aa, ahi zongin apah tawi huai, zahtaak piak huai, lasiam cih bangin zong a khiatna kizang ahih manin “Idol” cih kammal i zat pen mawhna hi lo ding hi ci hi..\nA tung aa tawh kileh bulhin a umte in “idol” cih limlim pen LST sungah Pasian deih loh ngiat hi aa zat huai lo hi cih lam in gen uh hi.\nKoi ahi zaw tam? Ahih kei leh anih aa maan khawwm lel ding maw leh? Ngaihsun khawm pak leng ut ing. Hih pen a thupi het lo bang na ping, a taktak ah hong thupi sim tham mawk sa ing. Pasian’ kammal direct takin sukha ahih manin a thupi veve khat ahi hi. Kicinna nei het lo, sinna muhna sangpi zong nei hi peuhmah lo kahih manin genkhialhte, at khialhte, no a tawh a kituak lote hong maisak un ci-in hong thum nuam masa ing.\nI. LST sungah “Idol” a khiatna\nHih bang muhna a kituak lo i kan tel na dingin LST in bangci gen hiam cih mah amasa penin thupi kasa mahmah hi. Pasian a um taktak a kua maciat in zong thupi satek ding cih zong ka tel mahmah hi. Tua ahih manin LST in “idol” cih kammal bangci zat hiam cih en masa leng i dinna kip in hih LST bekmah ahih manin thupi mahmah ding hi.\nLST lui leh a thak a om mah bangin pau kibang lo-in kammal zong kibang lo pah hi. LST lui en masa leng, “idol” i cih kammal pen a Hebrew in “semel” lah hi aa “gillul” zong ahi hi. LST lui sungah “idol” cih kammal pen 119 vei (ESV tawh zonna) kimu aa a khiatna pen “lim, milim” cihna bek mah hi aa a dang khiatna nei peuhmah lo hi. Tua hi aa hih 119 vei a kizatna-ah milim biakna vive tawh kisai genna bekin kizang aa thu dang genna in a kizatna mun khat zong omlo hi.\nLST thakah “idol” cih kammal pen Greek kammal “eidolon” cih kammal pan hi aa a khiatna pen “lim (idol), a maanlo pasian (false god) hi aa , 33 vei kizang hi. Tua 33 vei a kizatna-ah milim biakna, pasian maan lo biakna vive mahin kizang aa khiatna dang nei peuhmah lo-in pasian maan lo biakna lo buang a kizatna dang om peuhmah lo hi cih kician mahmah hi.\nLST in khiatna dang pia lo-in pasian maan lo biakna bek genna-in zang aa LST bek mah siksan in i muhna i upna lam to ni i cih leh “idol” cih kammal in khiatna dang nei lo hi. Tua hi aa LST na lungsim khempeuh tawh na um takpi hiam? LST in kicing takin thu maan thu tak hong hilh hi ci-in na lungsim khempeuh tawh na muang takpi hiam? Hong ngaihsut huai sim tham hi. Ahi zongin tuhun ciangin manglai-ah “Idol” cih kammal in khiatna thak hong nei aa tua tawh kisai a baan i en lai ding hi.\nII. Idol a khiatna kibehlap\nTu hun ciangin dictionary ah “idol” ci-in en le hang milim biakna bek a gen hi nawn lo-in siate pawl khat i gen mah bangin khiatna khat thong neih beh aa tua in “mikhempeuh in a pahtak pen, mite lungsim a la zo pen, siampen hihna ngah ding a a cingtaak pen.” cih ahi hi. Anuai lam ah i genna a nop dingin hih pen a khiatna nihna ci-in gen ni.\nBang ci bangin hici bangin khiatna nihna hong nei to ahi tam? Google ah “when was idol first used to refer to singer” (idol cih kammal pen lasiamte genna in bang kum in kizang masa pen hiam) ci in laa zong le cin “Japanese Idol” cih a masa penpen ah hong dawk pah ding hi.Tua hi aa “idol” cih kammal in a khiatna nihna hong neihna pen “Japanese Idol” pan ahi hi. Tua leh tua Japanese Idol” pen bang kum in kipan aa bang ci bang hangin lasiamte “idol” hong kici hiam? Hih Japanase Idol cihpen November 1964 kum pan hong kipan khia ahi hi. Tua hi aa “Idol” cih kammal a khiatna hong kibehlap kum pen 1964 kum cihna hi aa LST a ki-at zawh kum 2000 kiim bang khit ciang khiatna a kipia pan ahi hi.\nBang daanin kipia mawk ahi hiam? 1963 kumin Cherchez l’idole a kici French film (zatlaan) pen Aidoru o Sagase cih thulu tawh Japan gamah hong kihawm khia hi. Japan te in tua video sungah lasa nu Sylvie Vartan pen hong paakta mahmah uh aa tua video sungah tua nu lasak ahi “La plus belle pour aller danser” acih la pen Japan ah copy million khat val bang kikhawng hi. Tua nu Vartan i melhoihna, ithuaina, lasiamna leh music siamna hangin Japan (Japanese entertainment industry) in “idol” cih kammal pen lasiamte genna dingin hong zang ta uh hi. Hih pan in “idol” cih kammal in LST gen het loh a khiatna nihna pen a hong nei to ahi hi.\nTua khit ciangin “American Idol” cih hong om to leuleu aa tua pen 2002 kum a kiphuan pan ahi hi. Tu-in ahih leh “idol” cih kammal in khiatna khat bek hong nei nawn lo aa nih hong nei to ta ahi hi.\nIII. Tua leh Christiante in Idol kammal a zathuai tam\nA tung aa te nih tungtawn in ei khensatna kician khat tek om khin dingin lamen mahmah ing. Ahi zongin tawmcik kei muhna hong gen nuam ing. Kei muhna bang aa mu lo tampi om kha ding i hih manin zahtak huai siate, lawmte, a sim a kua maciat tungah hong thum nuam masa ing.\nPasian um takpi muang takpi khat i hih naak aa leh Ama’ kammal tawh a kilang khat peuhpeuh zat loh ding saan loh ding hoih penpen ding hi. Hoih penpen ding bek zong hi lo-in kul hamtang hi. Pawl khat in hih kammal hong piankhiatna thu hoih lo ahih manin thu-um mite zat ding kilawm lo hi ci hi. A dang khat leuleu in Idol kammal kipatna a thu hoih kei, ci ding ihih leh gam min, van le na, nek le dawn, set van tuamtuamte, ni leh kha minte khempeuh zang loin om thei takpi ding ihi hiam? ci-in dawng leuleu hi.\nHih te gel pen ngaihsutna hoih mahmah leh thupi mahmah khat hi na pi-in maan khin lo hi. Bang hang hiam cih leh “idol” ci aa lasiamte a kigenna kipatna thu a hoih loh man aa Christian te in zathuai lo cih hi zaw lo aa, Pasian in mudah ahih manin zathuai lo hi zaw hi. A khat leuleu-ah set van tuam tuamte’ min i cih pen Pasian in deih lo hi, mudah hi cihna LST sungah omlo leuleu hi. Gentehna-in Samsung phone, Panasonic TV etc. te LST in ka mudah hi na zang kei dung uh hi a cihna mun khat zong om lo hi. “Idol” a hih leh Pasian in a deih loh lam 152 vei bang na gen liang hi.\nPasian in khatvei bek gen leh zong phazo mahmah na pi 152 vei gen cih pen ngaihsun thei tek dingin hong lamen ing. Tua bek hi lo-in “idol” cih kammal pen a hong piankhiatna thuumlo mite kiangpan hi zenzen lo aa Pasian kiang pan ngiat aa hong paingkhia ahi hi. Pasian in tua kammal i khiatna ding zong a tuamtuam neisak het lo aa, kician takin 152 vei a kizatna-ah pasian maan lo milim pasian genna bek ngiatin na zang hi..\nThu a ngaihsun diakte in, “tua leh American Idol, Zomi Idol a cih ciang LST sung daan a milim a kibia pah ziahziah hi lo pi, upna pan aa kipial keii pah cih bang hi lo pi, tua cih thadah Pasian pahtawina la kisa ziahziah aa Pasian kiphat ziahziah zaw hi lo maw leh?”, “Zomi Idol deih lo teng in Zomi Idol hangin tuhun Khristiante pai khial taktak ta hi, cih nong laktel thei ding uh hiam?” ci-in dong kha thei ding hi.Himah hi Pasian nialpah aa milim kibia pah cih hi lo lua hi. American Idol in bang sem a Zomi Idol in bang sem khia cih pen nakpi takin thupi aa a nasia theithei a nopci theithei leh a thupi theithei dingin hanciam tohtoh ding nasep thupi mahmah khat ahi hi. Ahi zongin i kikup pen bang kisem cih hi lo aa “Idol” kammal pen a zat huai mah ding hiam cih thu ahi hi.\nHih tawh kisai leuleu-ah khat leuleu in “a thu bel hoih, a kammal bel ngaihsut huai, cih nemnum khawng tawh makaite lungnop mawhna ding bang paupau kul se mawk hiam?” ci-in gen leuleu hi. Hih pen ngiahsut huai sim tham hi. Pasian in kammal tawh hong ho aa a kammalte khiatna nei lo omlo hi. Kammal thupi lo ahih leh LST zong thupi lo cihna hi pah hi. Bang hang hiam cih leh LST pen kammal vive tawh kidim ahi hi. Mihing khat i phuat tawm kammal khat hi leh ngaihsut huai khol lo kha mah ding hi. A hi zongin Pasian ngiat i phuat, a LST sungah amah longal a kibia pasian maan lote genna aa hong zat ngiat ahih man in tua kammal lian mah la aa thuhoih thupha lamah leitung in zangtah ci-aa i zat pen ngaihsut huai kha dingin um ing um pong kaive (meepian hiuhiau kawwm).\nA diak diakin “idol” cih kammal diakdiak pen Pasian in LST sungah 152 vei pasian maan lo biakna aa zang aa khiatna dangin zang peuhmah lo ahih leh bang hangin ei a tate in tua kammal lian mah la-in thuhoih thupha lamah zatsak sese mawk ding i hi hiam? (li nemnum pian kawm). Pasian tawh kileh bulh aa gamtatna hi lo ding ahi hiam? I theihloh kalin Pasian lang a pang pang i hi kha ding hiam cih zah dongin ngaihsut huai kha dingin um ing. Kammal dang omlo lah hi lo aa LST in tua kammal hizah aa Pasian muhdah mahmah a kibia milim genna bek aa a zat kammal zang nuam sese, it tentan sese ding i hi hiam? Tua kammal i it sangin Pasian it zaw leng nakpi takin thupi zaw tham ding hi.\nManglai kammalpawl khatte ahih leh a khiatna kikhel vilvel om hi Gentehna-in “Nice” a cih kammal bang tu hun ah “hoih luaa” cih khiatna a neih hangin nidang lai pekin “hai, mihai” cih khiatna nei hi ci hi. Tua daan aa “idol” cih kammal zong pasian maan lo milim cih khiatna pan pahtawina, lasiamte cih khiatna-in kikhel vilvel cih hi leh zong phadawm zaw tam maw cih huai hi. Tua bang ahi phialmah zongin Pasian sehsa “idol” kammal i khiatna pen leitung mite in khel ziau leh zong Pasian it taktak khat a dingin lungnop loh huai kha ding hi.\nTua hi lo aa, LST in khiatna a piak khitsa hi na pi leitung mite in tua kammal lian mah la-in Pasian’ piak khiatna tawh a kileh bulh linlian khat a piakse uh pen Satan’ ngianpi khat ahi khatam zong cih huai sa phial ing. Tua Pasian piak khiatna (meaning) lenkip zaw ding maw leitung mite piak a khiana lenkip zaw ding? A nih aa letkip khop theih om lo hi. Bang hang hiam cih leh a khiatna ki lehbulh lian aa tua khiatna a guan a tam tuak hi-in Pasian leh Pasian um lo leitungmite hi uh aa Pasian aa lenkip zaw ding maw leitung mite aa lenkip zaw ding?\nThu umlo leitung mite piak khiatna (meaning) ahih man aa nial ding cihna hi het lo aa amau piak khiatna (meaning) pen Pasian aa tawh kilang panin a khiatna ki lehbulh ahih manin Pasian aa sang zaw ding maw Pasian umlo leitung mite aa sang zaw ding cih a kisam mahmah khat ahi hi. Pasian it khat in Pasian’ muhdah tua kammal, “pasian maan lo” cih khiatna a piak tua kammal Pasian tawh a kibangin it khawm thei ding ahi hiam? Kammal “idol” sangin Pasian it sawm zaw ni ci-in hong zawn nuam ing. Keima mimal ngiahsutna ahih manin no a tawh a kituak lo a omte khempeuh hong maisak un. Lungdam. Topa’ minthanna hi zaw ta hen. Suang Sian Thangno\nPrevious: Tedim gam, Saizang (Ngalzang) vanlengtual ~ Dr. Dongno\nNext: Idol kammal azang Pasian nasemte hizaw ~ Sia Do Khup


url: =Malaysia ah Zomi Nam Ni siim phei – 1 ~ Hau Za Cin :: ZOMI DAILY\nMalaysia ah Zomi Nam Ni siim phei – 1 ~ Hau Za Cin\nposted on 26 February 2015 at 9:58 am Lomkholna: Article, Hauzacin, Zomi Nam Ni\nKum dang mah bangin tukum zong Zomi Nam Ni hong tun ding ciangin Zomite tawh zat khawm ngeingai ding kilunggulh in kei mimal takin zong ka kithawi khol simsim hi. Singapore a om Zomi leh Malaysia ah om Zomi khempeuh in zangkhawm kik leng cih makaite ngaihsutna a om ciangin ‘pha ei’ ciin ka thukim pah a, tua tawh kitona pai ding ka lungsim in ka khentat hi.\nZomite minam a hong bawl Pasian in hih ciang hong tonpihna lungdam ko khawm ding leh i omom na ah hong kep hong khoinate kikum khawm a mailam maban bangci kalsuan ding cihte genkhawm a mainawt khawm dingin Singapore pan in mi a man thei, a pai ut teng pai man koh leh koh kisik ciat in Bus tawh 18 Feb 2015 zan nai 9pm in a pai phei uh hi. A zingciang 19 Feb 2015 ni pen Malaysia a om Zomi khempeuh in mipi kikhawm in Zomi Nam Ni a zatkhawm ngeingai ni ding ahih manin ngaklah in koh zong nitak annek nangawn valh khin manlo, ka gawl vuah awk kawmkawm in ka dingkhia liang uh hi. Malaysia ah om Zomite tukum lawp lua in Zomi Nam Ni ni khat bek zat ding hawmthawh in ni thum zang ding ci ahih manun koh zong ‘nop tuak ei’ ka ci mai uh hi. Tua mana a ni khatna pan lap loh ding lau a annek valh khin manlo, kam khuah manlo, singgah ne manlo lianga ka annek kuang nangawn uh a mun ah nusia a tai heethaat ka hi uh hi. Sum zattawm dingteng Bus station ah khek tawm pak in, ka van uh zong a kisam pak teng bek guang in KL lam ka delh phei henhan uh hi.\nSingapore gamgi ka tun uh ciangin ka van teng uh tawi ding hinapi pawlkhat bangin tawi kha lo in Bus sungah ka nusia uh a, ahi zongin Pasian huhna tawh bangmah na cilo bilbel hi. Sente kumthak sung ahih manin Singapore pan Malaysia zin nuam mi na tamlua mahmah a lampi khempeuh ah mawtaw dimin gamgi kanna zum khempeuh zong miksi pemta mahmah bangin na kimeizop diudeu hi. Mi tamlua mahmah ahih manin a vekpi un Zomi Nam Ni siim ding ka sa uh hi; amau lah a zinna ding uh hong hilhlo hiven 🙂\nZingsang ka thawh phet un lupna puansilh singkhia in ka diangto uh a, a gei a anzuakna ah niangtui leh moh a lim nono delh in a man masasa ka kizui ngelhngelh uh hi. Zan ihmut nuam in zingthawh nuam ahih manin kiallap ka vaikhak bangbang uh limtak in ka ne uh a, a ha lah bei hanhan, a tui lah kiam hanhan… lungsim ah nuam hanhan… Zomi Nam Ni zatna phual pai ding lah hong nai hanhan… ka lawpna uh lah hong khang hanhan…\nKiallap ka nek khit phet un Zomi Nam Ni zatna ah pai phei ding ka cih uh leh Zomi Youth Association makaite Zogam pan hong zinte tawh ka kimu uh a, khut kilen in ka ‘kibansah’ ziahziah uh hi. Amau zong gam leh minam itna hang bekbek tawh a inn lum, a loma uh nusia a hong zin cih ka ngaihsut ciang ka khasiat bang hong suak liang hi. Ahi zongin Topa in Zomi leh Zogam a dingin i sepna khempeuh ah hong makaih ding, thupha hong pia in hong gualzawhpih ding a a gah khum mahmah a lo, a ne pen Zomi nang leh kei i hi veve ding hi. Amau minam adingin nu leh pa bang, sanggam u leh nau laizom bang hi a, panpih theihna khempeuh ah panpih ciat dingin ka khentat hi.\nZomi Nam Ni hun nai 11 a kipan ding pen koh nai 10:30am in ka tung uh a, innpi sungah mi na dim zihziah ta uh hi. A lutna kongkhak ah\nzong vaidawn nungak tangvalte in zopuan kilawm taka silh dimdiam in na ding dimdem uh a, a tung masasa angsuan na suansak in tua ciangin a suang masasa inn sung lut thei uh hi. Koh zong suang dingin ka kigual uh a, ka awmtung vuah ka suan khit uh ciangin ka lut phei pah uh hi. Ka vei lam vuah Zokhi, Zopuan, Zodial cih bang na kizuak zeizai a, laibu zong a tuamtuam na kizuak zihziah hi. Ka leinop a om hiam ciin ka et kiaukiau leh ka nung pan innpi sung lut nuam mipi hong tam lua mahmah ahih manin hong kiphu zuazua a lut loh phamawh ahih manin lei manlo in ka lutsuak hi. Kikhop tawp ciangin ka en kik ding ka cih leh kikhop tawp ciangin lawmte’n na zuak khin man uh a, na om nawnlo uh hi 🙁\nInn sungah music tumsiamte in tumging na tum ziahziah uh a, Zogam ngaihla, Zomi Nam Ni la cihte na kitum zihziah hi. Hun kipat ding nai 11 lah hong nai semsem ahih manin mipi dim phitphet kikal a paina ding lampi kihong tawnin ka lut pheiphei uh a, ka tutna ding uh mun ka tun uh ciangin zinmang dinga Zogam pan hong zin Rev. Dr. Go Chin Zam, Associate General Secy, GZA tawh ka kimu uh a, makaite mah na tung masa ahih manin Zomi adingin lungmuanhuai hi, ka ci hi. Makaite tung nunung hilo in makaite mipi tawh tung khawm, tung masa cih pen ‘khantoh gim nam’ hi khin hi.\nZomi hih hong nuam semsem…\nPrevious: Tulaai Leitung Thuthang Tuamtuam Updates Feb 25, 2015\nNext: Topa zon’na\nTakkheh Zomi (Part 3) ~ David Tuang


url: =Global Buanli Family: Tulaai Leitung Thuthang tuamtuam updates October 4, 2013\nTulaai Leitung Thuthang tuamtuam updates October 4, 2013\n· Leitung gam 50 vaalpan nungaak duangzen kidemna ongtungding November kha ni 9 ni ah Russia gam Moscow khuapi ah kibawlding a tuamun ah Kawlgam te in zong Democracy dan a kimakaihzawh amasapeen vadem giapding in geelna nei uhhi. Hih Duangzen ( meelhoih kidemna ah Kawlgam ai-awh in avademding in USA gam California state California Lutheran University ah sumzonzia pilna sinlaaitak leh BA zosa ahi Ma Soe Set Wai kiteelkhia hi. Hih leitung bup meelhoih kidemna ah Kawlgam te peen 1961 pan kihelnawnlo in tu in ademkikpanding ahihi.\n· Kawlgamsung a kizang ahi 2008 gambup ki-ukna thukhunpi bawlphading maw ahihkei leh athak gelhkikding cih thu mipite deihna October khasung in kikaaikhawm masading a 2008 thukhunpi genkhiatna leh mipi lungsim kaihkhopna kawlgambup ah kinei ding hi ci in NLD kawlgam thukhun endikpawl in 10/04/13 ni in taangkokhia uhhi. Hih peen NLD guak geelna hilo a UNA leh party tuamtuam te tawh akigeelkhawm hi cihthu genbeh uhhi.\n· US gam President Obama leh alanglam Republican party te kumpi sumzatzia ding thukimna angahzawhlohna hang in kumpi naseem nasep neilo mi 800,000 pha a , kumpi naseem kheempeuh I sehthum suah seh nih ahihi. October kha ni khat nipan akikipsak Obama Care kici mantawm tak a cidamlote kibawlnading tawh kisai anikhan ahihkeileh abawl phat masiah Republican te Hlutdaw dawlnuainung pan kiptak in tawhtangtawh kakilhding uh ci in Republican ten gen uhhi. Obama leuleu in akihawmkim pending in hih Kei Care peen akikipsak sa hin Ikumpi sumzatding vaai meetang tawh khensatni ci in heelheel laai hi.\n· Hih Obama Care peen Naseem kheempeuh in insurance nei hamtangding, tualo te aniam akimantak a leisakding cih ahihman in ei mizawngte ading in hoih mahmah a, Republican te a leuleu ciang mihau giltui te bek angvaan uh ahihman in hoihhetlo cih kei mimal muhna ahihi. Nungkum tubang hun in mawtaw sathau man gallon khat ah 3.96 hi a tun tuni 3.26 hi in kiatektek laai ahihman Kumpi nasepna adinkhawl uhpeen mizawngte ading hoih mahmah lel cihding hi. A hizong in mihaute duhtheihdeuh nawi tawh kisai peen azahnih dong ah mankhangding ci uhhi.\n· Guatemala gam ah akiman nuam peenpeenpa leh 'drug lord' khamthei guihtheih te Topa akici liang Eduardo Villatoro Cano Mexico gam sung ah Mexico palikte in 10/04/13 ni in mankhia uh a, asawtlo in Guatemala puakding uh ci hi. Amah pen Vankham vannei Boss pipa ahihban ah June kha sung Guatemala gam ah palik 9 athatlum makaaipa zong ahihi.\n· Vietnam gaal laai a French leh US te anawtmang Veitnam Gaalkaap maang Vo Nguyen Giap kum 102 teek natna tawh 10/04/13 ni in leitung nusia ta hi ci in Veitnam kumpi te in taangkokhia uhhi.


url: =Zomi Innkuan USA (ZIUSA) in Tedim Youth Fellowship te ading mawtaw leisak - TUNGZANG NEWS\nZomi Innkuan USA (ZIUSA) in Tedim Youth Fellowship te ading mawtaw leisak\nUSA gamsung a om Zomi kipawlna a hi Zomi Innkuan USA (ZIUSA) in USA gamsung a om Zomi mipi tung ah Tedim Youth Fellowship (TYF) te mawtaw leina ding huhna makai te in donsak in kawlgam sum tang lian in ah Ks. 4,017,000 kingah hi cih Tongsan News gen hi. Hih sum pen kawlgam Yangong khua pi ah Pa Mangpu tungtawn in kikhak ci hi. TYF makai pi pa Pu. Nung Sian Tuang le ZNC General Secretary makai Gin Kam Lian te in thohthei uh ci hi. Tua ban ah kawlgam ah a zin Rev. Thawng Khan Cin Board member of ZIUSA, in Pasian tung ah apna neihsak hi.\nMawtaw hoihmahmah Mandalay pan in Suft Hilux namte leikhin zo ci hi. Mawtaw tawh makai pi pa Pu. Nung Sian Tuang lungdam tak in ah Tedim zuan in lungdam ko ding in ciah kik to khin mawtawh ci hi. TYF in ZIUSA tung ah lungdam bek tawh lungkim lo in lungdam na kician in koh pha laiding ci hi.\nUSA in TYF tung huhna ngetna tawh ki sai thu tawm\nTYF in USA tung hih bang in huhna ngetna tungtawn in ah ZIUSA kipawlna tuamtuam te thukimna tawh ki thukim in ki huh aa, hih sung ah USA, Zomi Innkuan kipawlna tuamtuam te: pawl khat te huhna piak a tampia deuh bang ah Zomi Innkuan Missouri in Ks. 2,228,000 tawh piakkhiatna piakhia ci hi. Huhna piakhia mimal kim pello in in limtak in ah suahsak zaksak kik ding thupi masa in ki nei lai hi.


url: =Upna Thukan ni ~ Matthias Pau Mung :: ZOMI DAILY\nA Nih na ah Protestant te Upna sungah Thawhkikna omlo leuleu hi, Bang hang hiam cih leh Gimna neu Um lo in Gimna neu tawh kisai Laisiangtho teng Hemkhia uh hi. Thawhkik ni ciang a Thokik ding pen Gimna neu a om Khate bek ahi hi, Toap Jesu in Eite omna ding bawl in pai a, a man ciangin Eite ong la dingin ong kumkik ding hi, Tua hun dingpen Second Coming ahi hi 1Cor 15:52 / 1 Thesalonica 4:16-17 Mihing te ih sih ciangin, Mawhna cinvom cia zong aneilo te bek Vangam tungpah ding a, Khasiangtho a Nialte Maikhang ah zong kimaisak zolo ding ahih manin Hell Meikuangpi sungah Tungpah ding hi, Tua te Nitawp ni ciangin, Vantung a tungsa te lah ong kumkik thei nawnlo ding a, Hell Meilipi sung a tungte zong ong Thokik thei nawn lo ding hi.\nJesu Thugentehna ” Sumhaupa leh Lazaru te tangthu!! ahi zongin Khasiangtho Nialna a hilo mawhna khempeuh Nitawkni ciangin Thawhkikna sungah a kihel dingin Leinuaigam ah Jesu ongpaikik ding Lametna tawh ngak uh hi.1 Peter 3:19 / Tua Munpen Gimna neu kici hi. Hellgam ahilo Leinuai Gam a om Khate in zong Khudin in Jesu a Bia uh hi. Philip 2:10-11 Vantung, Leitung, Leinuai a om khempeuh in , Khukdin in leii khempeuh in ” Jesu Christ Topa hi ci-in Pulak ding uh a, Pasian Min thangsak ding hi . Hih Munah Catholic te bekin Khukdin in Thungen ahih man in, Protestant kihel khalo mawk uh hi.\nUpna neimite sungah Jesu in Na lamdang bawl hi. Canan Mopawi – in Tui pan Lengahzu a bawl pen Jesu Nalamdang bawl masa penpen ahi hi. Jesu na lamdang Bawl a nunung penpen in Siangtho Ni 4 ni – in, Lengganzu pen A ma Sisan suaksak hi , Nungzuipite Upna tawh ensak a, Nungzuipi te in Upna tawh Muzopaklo ahih man in, Banghangin Tua Lenggahzu nangma sisan hi thei ding hiam?? a ci uh hi .. Jesu in Hih Ka Si leh Sa anelo dawnlo mi- Kuamah Pa kiang a tung kei dinghi. a cih ciangin Nungzuipi te in Upna tawh sang zo pan uh hi….\nTua Jesu Kammal Tuni tan in Nungta lai hi. Pasian Kammal Beimang lo in Nungta den ahih man in, Upna neilo te a dingin Hih Jesu Si leh Sa in Cimphawng, tawh ki bang lel kha ding hi . A taktak in Cimphawng hilo in, Tawntung Nuntakna ngah na dingin, Jesu Ong kipiakna An ahi hi. Lasiangtho zong Jesu Ong kipiakna An ahih mah bangin, Utna munteng la a, Utlohna Munteng Paaizeu cih pen Khasiangtho Nialna namkhat mah a suak leuleu hi. Lungdam, Sia Matthias Pau Mung (Portland, USA)


url: =Palik khatin nupi nautawi lai asialtuksukna Video pen ki thehzakgawp :: ZOMI DAILY\nposted on 4 September 2017 at 10:23 am Lomkholna: China, News, Sawltak, World\nChina gamsung ah Police te’n thu aki neihsakzia, khuasung mipi te a zawhthawhzia leh adiakdiak in nungsungteng Social Media ah aki thehzak nupi khatin nau atawilaitak asialtuksuk Police Officers te Video Clip hangin Chinese Netizens te hehmahmah uhhi.\nShanghai khuasung ah nungkal Friday ni in mawtaw koihkhialhna Parking Fine hangin nupi khatleh Police Officer khat kinialnial uhhi. Tualaitak ageinai panin amukha te’n Video nazaih uh a, Social Media tungah na lawnkhiapah uhhi.\nChina pen kumpi thunei te thuneihna alianmahmah “authoritarian state” in aki ciamteh hi a, ahi zongin khuasung kongzing ah avakkawikawi Police Officers tepen kizahtaklua tuanlo hi. Adiakdiak in Traffic Fines vaitawh kisai in kinialna tammahmah cihi.\nHih abeisa kalsung in Video akizaihkha, Second 22 bekbek asawt Video sungah Police Officers te’n khuasung mipi te adopbawlloh ziapen kilang mahmah ahih manin, khuasung mipi tezong aphunpah ziahziah uh ahihi.\nVideo sungah nupi nautawi khat leh Police Office khat kinialnial uhhi. Anunung ciangin Police Officer pa’n tua nupi nautawipen thakhatthu in leilak ah sialpaisuk in, a awngsung ah atawi atano bang ki lawngkhialau lianghi.\nAgei aom palik mawtaw sungpanin Police Officer khat hong kumbeh sawnsawn a, Police Officer nihtak in tua numei pen atungpanin nencipmawk uhhi.\nA nautawi pen alu tawh leilak ki satsuklodeuh a, kisatkha peuhmahleh alubang kitamphialding a, nuntak omnawnlo khading hi. Ageinai panin amukha te’n atanau hehpihhuaisa in naphongto uh a, nakepsak zawzen uhhi.\nVideo: Video of cop slamming woman, baby to ground enrages China\nHih Video amukhapeuh in Police Officers temah mawhsakzaw uhhi. Naungek pen alauhuai mahmah dinmun ah koih uhhi “chld at risk of serious injury” ci’n ki mawhsakciat hi.\nShanghai City’s Bureau of Public Security te’n hih buaina pen Songjiang District sungah Friday 10:30am hunpawl in thupiang hi ci uh a, hihvai hangin tua nupinu asialtuksuk Police Officer pen anasep panin khawlsakphot uh cihi.\nRelated: China ah Uisa zuakpawi kipankik leuleu\nNetizens pawlkhatte’n nautawi nupinu inzong Police Officers te nialkik sesedahleh acizong om uh a, ahi zongin atamzaw in nautawilai nupilawmlawm asialtuksuk uh ci’n Police Officers temah mawhsakzaw uhhi. Nang e, kua nagum zawtam? Sawltak #zomidaily\nPrevious: Indonesia gamsung aom ‘Myanmar Embassy’ sungah meikuang kilot\nNext: A zawlluipa innsung ah Corridor panin alutsawm numei khat kiman\nBanghang ka Email ah Attachment ki khaktheilo hiam?


url: =Tulaai Leitung Thuthang Tuamtuam Updates June 1, 2016 :: ZOMI DAILY\nposted on 1 June 2016 at 9:58 pm Lomkholna: Khawmpau, Myanmar, News, World, Zomi\n· Syria gam Idlib Khuapi May 31, 2016 ni in Russia Gaalvanleeng ten nasiatak in sim uha, abu amang kuamah khuallo in banzial ahihman in mipi 50 saang atamzaw si hi ci in Syaria gamsung encik pawl in taangkokhia uhhi.CNN\n· IS migilo te ukcipna Iraq gam Fallujah khuapi Iraq gaalkaap ten lakik ding in abeisa kaalkhat pan nasiatak in gaalkaap athuangthuang tawh sim uha, May 31, 2016 ni hialbawlding in akithawi laaitak un IS lampan nasiatak in nalehdo uh ahihman in lazonaai paklo in kikaapna nasiatak in piang hi. Numei naupang tamsimsim si ahihman in UN zong patau mahmah uhhi.VOA\n· 21 Century Panglong khawmpi dingtawh kisai in Vaaihawmpawl NLD kumpi in May 31, 2016 ni in phutta a, Kumpi lui a dollar a million asim anetum MPC peen NRPC tawh laih uhhi. Mualtungmi thautawi kumpi tawh kilemna aneinailo te zong tawh kimu in Thautawipawl, Hlutdaw leh Kumpi thuvaaihawmpawl, Agualzo Party te cihbang in adeidei in bawlding ci in gen uhhi. Chin State ai awh in Minam party gualzawhna angah ZCD ongding ding hita a, Thautawi pawlpan CNF kilam en mahmah himah leh Gaalkaap Maangpipa Min Aung Hliang in CNF peen thautawi hikilkel kei cimawk ahihman in CNF peen CSO Lam ah ZYA tepawl tawh ongdingkhawm theibek ding suak hi. Tua ahihman Chin State ai awh thautawi ding in ZRA omlaai a Pu Thang Lian Pau in Lamka kuam ongnusia ngam taktak a ongdin ngam leh Zomi te ading in lam etna omlaai hi. Ahizong in Lamka kuam mah nuam ongsakzawk leh bel Meitei te maw, Naga maw ongkigolh khading uhhi. VOA\n· Philippine gam te I Parliament dawl nih te in May 31, 2016 ni in Philippine gam President thak liklek ding Rodrigo Duterte kipsakna neita uhhi. Amah peen Philippine gam te I A 18 na President a hihi. VOA\n· Leitung ah Asau peen leh Athuuk peenpeen Leisung hawm Meileeng lampi Switzerland gam te in June 1,2016 ni in honna neita uhhi. Meileeng lampi minpeen Gotthard Base Tunnel kici a Erstfeld khua pan Bodio khua kikaal vutlet in 57.5km sau hi. Kum 17 sung lam uha, $12,500 million bei in mimal 2,600 in lam ciatciat uhhi. Leitung ah asaupeen nihna Japan gam ah om in Seikan Tunnel kici a 53.0 km sau in 1988 kum in kihong hi. Athumna peen Eurotunnel kici in French-UK kikaal ah om in 1994 kum in kihong a 50.5km sau hi.\n· North Korea ten Ballistic missile kici thaupi namkhat May 31, 2016 ni in South lam ngatsa in lawnsin uha, adeihna mun uh atuk ma in leengthei nawnlo in kia ci in South Korea kumpi thunei te in genkhia uhhi. Tua banah Party Vice President a ateelthak uh ahi Ri Sung-yong China gam ah mawhsuutna bawlding in May 31, 2016 ni in vakuan khai thelthal ci hi.BBC\n· Afghanistan gam Kunduz khuapi leh Kabul kikaal ah ataai Bus pi nih June 1,2016 ni in Taliban migilo te in khawlsak in khuazin mi 185 vaal mancip in 10 thatlum uhhi. Adang acianlaai teng hotkhiatzawh nading Afghanistan kumpi ten ahanciam laaitak uh ahihi.CNN\n· Kawlgam Suang manpha zuak kipawlna ten sum neihkhop ding a akidon uh Euro sum 90m atun aban na ongsit sak un ci in NLD tetung leh Hlutdaw ah May 29,2016 ni in laai puak uhhi. Hih sum te peen President luui Thein Sein leh Minister pawlkhat in zong nathoh sim ciin genbeh uhhi.VOA\nPrevious: Piangthakte leh minam itna ~ T. Sawm Lian\nNext: Mipilte thugen sim zelleng nuihza mahmahthei hiveh aw


url: =PAWLPI SUNG THU TUAMTUAM ~ MUC\nPAWLPI SUNG THU TUAMTUAM\nAdmin 1:28:00 AM Articles, ZOMI SDA NEWS\n1. A (1 )veina Adventist Leadership Youth Camp nuamtak kibawl thei:\n11- 15 April 2019 hun sung tengin Tonzang leh Tedim Circle kipawlkhawmin a (1) veina Adventist Leadership Youth Camp pen Anlangh ah thupi takin kibawl hi Sum leh paai tawh hong panpih khempeuh leh Training hong pia sia te khempeuh tungah nakpi kilungdam mahmah hi. Khangno Camp kah vekpi mi 108 bang kikah thei hi.\n2.Kachin gam Ngawhchiang ah:\nKachin State, Ngawchiang ah SDA (Conf) biakinn thak dedication May 10,2019 nin kinei hi. President Sia Khenno, Secretary Dr Mungpi , Treasurer Pr Langh Suan, Tang Sanghoihte leh mipi Non –SDA kigawm 150 tawh neih pih ung. Topa’n minthanna leh pahtawina munn in hong hisak hen.\nAmen.Src: Sia Dal FB page\n1. Tuikhal pawlpi panin Pa Nang Hau Mung in 26/March /2019 ni-in hong nusia a, 27/March/2019 ni-in Pr Kai Dal in vui hi. Anusiat ainnkuanpih te tawh akibangin I dahpih hi.\n2. Tuikhal pawlpi panin Sm Niangsen ii pianna Nu Zet Sian Aung in hong nusia in 31/March/2019 ni-in Pr Langh Suan in vui hi.Anusiat ainnkuanpih tetawh kibang in idahpih hi.\n3.Gideon pawlpi panin Pr Kham Khen’ tapa Tg Go Lian Khai in 29/April /2019 ni-in hong nusia a, Sia Khenno in vuina nei hi. A nusiat a innkuanpih te tawha kibangin idahpih hi.\n4. Gideon pawlpi panin Pr Daniel Nangno in 31/5/2019 Friday ni-in hong nusia hi a, 2/6/2019 Sunday ni-in Pr Kai Dal in vui hi.A nusiat ainnkuanpihte tawh kibangin idah pih hi.\n5. Myothit pawlpi panin Pr Hmunling ii zi sianu Vung Ngaih Dim in 19/June/2019 Weds ni-in hong nusia a, 20/June/2019 ni-in Sia Khenno in vui hi. Anusiat a innkuanpihte tawh kibangin idahpih hi.\n4. Siapite zin kawikawi:\nI siapite Tamu Circle sung pan Nanphalong, Sawbua, Tuikhal Kalay Circle pan Gyikone, Ayethayar , Tuikhing, Chanthagyi, Tedim Circl sung panin Thalmual, Phaiza leh Ngente pawlpi, te ah va zin kawikawi uh in pawlpi mite tha va pia thei uh hi. Tonzang Circle sung panin Tonzang , Zampi, Talek, Cikha pawlpite vaanin pai uh a, apaina pawlpite in zong tha ngah thei mahmah uh-in thupitakin zin na do uh hi cih kiza hi. Tukum sungin Pawlpi omna mun teng phakkim zawh ding lunggulh hi.\n5. Ciantha khua ah\nCiantha khua-ah i siapite in Kawl lakah Pasian thu kikupna va nei zel uh hi. Milim bia mite in anungta Pasian thuman hong muh nading pawlpi aiphuh zawh nading thungetsak ni. Tu laitak mahmah in zong Pr Kai Dal makai-in ih sia-te pawl khat tawh Thangzang khua ah effort bawl uh ahih manin thungetna ah phawk tek ni.\nUSA a om Pa Thangtawng leh Nu Siantawngte innkuan in Topa gam leh pawlpi hong it hong veii mahmah manun Anlangh biakinn ceiling leh mei bawlna sum bei khempeuh hong pia khia uh ahih manin Topa gam leh pawlpi a ding a sum leh paai tawh ma hong pangte tungah nakpi lungdamkohna thu hi panin kong pulak uh hi. Topa in thupha azah 100 in hong thuh sak hen, cih ka thungetna uhhi.\n7.Tuikhal ah innkang vai in va zin:\nTuikhal ah Pa Kai Lian Thangte inn katna ah thungetsakin MUC zumpi pan siate va pai. Antang ip khat va puak, sikkang zong lampi zong a vaihawmpih dingin va kikum. Topa’ n inn khat ong din pih zawh nadingin hanciampih ciat ni.


url: =Najib innmai ah Police pawlkhat in a encikding in ngakcipta :: ZOMI DAILY\nposted on 13 May 2018 at 7:29 pm Lomkholna: Malaysia, News, Sawltak, World\nMalaysia Primi Minister asemlui Najib ii a innmai ah Police te’n khakcip in ngakcip dimdem uh cih Bernama News pan kiza hi. Tua Datuk Seri Najib Tun Razak ii a innpen Taman Duta, Jalan Langgak Duta vengsung aomm Private Residence hi a, atunga Photo pen tuni Sunday ni in palik te’n mawtaw tawh angakin aom laitak ahihi.\nSentul deputy police chief Supt Mohamed Rafiq Mohamed Mustafa ii genkhiatna ah Najib ii a innmai ah angakcipding, Security lakawm in a encikding in Sentul Police Station pan palik te kizang hi ci’n Bernama te tungah genkhia hi.\nBernama News panin nasem te’nzong Najib ii Private Resident maiah angakcip in aom Police mi 5 kamu uhhi ci’n genkhia uhhi. Ahi zongin tua Najib ii Private Residence Area tengah Media Practitioners te, Reporter te aomcipding kiphallo, ki khamcip cihi.\nIh zaksa mahbangin Najib leh azi tepen Malaysia gamsung panin apusuak theilodingin Immigration te ii Blacklist sungahzong aki koihkhin ahihi.\nZanni Saturday ni inzong Najib ii aomna Apartment Block sungteng ah Police te lut uh a, Document thupi akikemsim aomhiam ci’n zonna nei uh cih Reuters te’n genkhia hi. Tua Sensitive Document athupi te gampua lamah aki puakkhiat khakding kipatau ahih manin, hihbangin akizong hi ci’n Senior Police Officers nihin genkhia uhhi.\nAhi zongin City police chief Comm Datuk Seri Mazlan Lazim in agenkhiatna ah Najib leh a innkuanpih te omna Apartment pen aki buluh, Raid hilozaw in, CCTV Footage te aki en, akisit hizaw hi ci’n genkhia hi.\nPavilion Residences Apartment aom nasem tampi te genna ah Police Team te Saturday sunlam in hongpai uh a, ahi zongin banghih cihpen kathei ciankei uhhi ci’n genkhia uhhi.\nMalaysia gamsungah gammakai kiteelna General Election pen May 09 (Wednesday) ni ahihi. Dr. Mahathir ii makaih PH (Pakatan Harapan) te’n gualzawhna angah uhciangin Dr. Mahathir pen Prime Minister dinmun hong tungto hi. Election amanzawh, Prime Minister angahkhit phetin Malaysia gamsungah Thursday leh Friday ninihsung zumkhakni, Public Holiday in tangko khiasak hi.\nPawlkhatte genna ah Election amanzawh Thurday ni akipan Sunday nidong, ni 4 sung zumkhakni in aki tangkona pen Najib in asumte gamdang ah akhakkhiat theihloh nadingin Public Holiday in aki tangkosak hi, Bank te nasemlo dingin akibawl hi ci’n agenkhia zong om uhhi. Bangbang hileh Dr. Mahathir pen abeisa in Malaysia gamsung ah Prime Minister kum 22 sungtak asemngei khinkhat ahih banah, Najib zong apattahsa hisam ahih manin, Dr. Mahathir pen pilzaw, teeizaw, asepzia siamzaw hi acizong om uhhi. Sawltak #zomidaily\nPrevious: Tunnu’ itna ~ Tdkhen\nNext: “Nu” ci in nasam ding hi ~ Khat Thang


url: =Babylon Mawhna 10te - Zomi Adventist Innkuan\nBabylon Mawhna 10te\nBABYLON MAWHNA NAM SAWM\n“Ka mite aw, ama mawhnate ah na kihel khak loh nadingun, ama gimnate na thuak khak loh nadingun tuanu sung pan hong paikhia un; ahang in, a mawhnate, van banin kicianga, Pasian in a gamtat khialhnate ciamteh zo hi” (Rev 18:4, 5).\nTanglai Babylon pen tulai biakna paikhialhna, milim biakna leh thu kihilhna manlo khempeuh hong piankhiatna bulpi ahi hi. Tua thu pen Laisiangtho in, “Babylon khuapi, a paktat numeite leh leitung kihhuainate khempeuh a pianna” na ci hi. Babylon mawhna in nasia mahmah in a mawhna un van banto hi cimawk hi. Tua Babylon mawhnate a bultawng pan in ih sut ding hi.\nBABEL: Babylon hong kipat khiatna a bulpi in Babel tausang ahi hi. “Babel” cih kammal pen Hebrew pau hi-in, Greekte in Babylon na ci uh a, ei Zokam in “Buaina” cihna ahi hi. Ahih hangin amau Babylon mite in “Pasian kongkhakpi” (Gate of God) na ci uh hi. Hih Babel pen Piancil 10 sunga ih muh bangin Noah’ tupa Kush’ tapa Nimrod’ lam ahi hi. A min khiatna leh a lampa a kipan in Pasian thu manlohna hanga buaina bekbek hi a, “Leitung tui tawh susia nawnlo ding cih Pasian kiciamna” muanlohna pan kipan khia khuapi ahi hi.\nPasian thu a hihna bang a san lohna leh Lai Siangtho sunga Pasian hong piak ciamtehna nalamdang (miracles)te, lim etsakna (symbol) hong piakte a hilo lam a khiat sawm dente, Science pilna zanga hilhcian sawmnate Babylon mawhna bul ahi hi. Pasian in kician takin agente ahi bangbang a san lohna leh muanmawhna in Babylon mi hihna ahi hi.\nNIMROD: Babylon (Babel) a lam khiapa Nimrod pen Lai Siangtho in “Pasian mai ah sabet hat pa” (Gen 10:9) na ci a, Kumpi thahat leh a vanglian mahmah khat ahi hi. Khua lian leh khua thupi mahmah giat bang na lam khia hi (Gen 10:6-14). Amah pen sa-hai mi, nek-le-dawn uangtat, a gongthak thoihna dingin gamsate nuntakna la pa, sisan suah nuamsa, sasi tawh a lungkim sabengpa ahi hi. Tuicin hong tun khit ciangin Noah tate in lo nei in, gankhawi in, ganhing nuntakna neite tawh teng khawm uh hi. Nimrod zong tua banga Pasian bawl ganhingte tawh nungta khawm ding himah leh, a thahatna leh a vangliatnate Pasian bawl ganhing te nuntakna lak nadingin zang zaw hi. A khuapi lamte khempeuh zong milim biakna munpi leh khuapi suak uh hi. A thahatna leh vangliatnate Pasian langpanna in zanga, mite milim bia sak hi.\nTua ahih manin Nimrod pen Leitunga milim biakna leh biakna paikhialhna a pankhia pa leh a thehthangpa ahi hi. A khuasat Babylon zong Pasian deih loh nin khempeuh hong pian khiatna munpi hong suak hi.\nSEMIRAMIS: Nimrod pen kumpi thupi leh vangnei tak hi a, a gammi te in amah kihta in zahtak mahmah uh a, a sih kuan ciangin pasian bangin bia uh hi. A sih khit ciangin a zi Semiramis in, “Ka pasal Nimrod pen si taktak lo hi, a taksa pen si mah leh, a kha pen silo in vantung ah kahto a Ni sungah va leng tum hi. Lei kumpi bek hih ding pen lungkim zolo in vanah zong Kumpi lianpen hiding in Ni sungah om ta hi,” ci hi. Tua hun pan kipan in ama gammi khempeuh in Ni na bia uh hi. Hih pen leitung mite in Ni biakna (Sun worship) hong kipat khiatna ahi hi.\nTua khit ciangin Semiramis in “Ni biakna dingin nipi kaal nimasa pen ni (the first day of the week) hi ding hi,” a ci hi. Tua kipan in nipi kaal sung nipi masapen ni pen Ni biakna ni (Sun’s day =Sunday) hong ki ciamteh ta hi. Hih pen Ni biakna leh Sunday tanna kipatna hong suak hi. Mihingte in ih sih ciangin a sitheilo kha khat van ah pai a, mihingte sungah lut in piangkik thei cih upnate zong Babylon panin hong kipan ahi hi.\nHih teng banah, Semiramis in, “Ka pasal Nimrod pen kha pumpi tawh kei kiangah hong pai a, ‘Nang zong na sih khit ciang na kha Khapi (Moon) ah na lut ding hi. Tua ciangin kei pen van kumpipa ka hi ding a, nangpen van kumpinu na hi ding hi’, hong ci hi” ci thuah lai hi. “Tua ahih manin Nimrod ih biakna in nipi kaal masapen ih zang dinga, a ni nihna pen kha biakna in ih zang ding hi” ci hi. Tua bangin, Babylon mite in kaal khat sunga ni nihna pen Khapi Ni (Moon’s day=Monday) ci-in, tuni ciang dong hih ni minte pua suak hi.\nTAMUZ: Semiramis pen a pasal Nimrod sih zawh asawt lo in, zawlta hong paai mawk hi. Nupi cil leh acim mahmah khat ahih manin, “Ni in hong gai sak hi. Nimrod ta ka paai hi. Ni pan in ih kumpi in a kha tawh nau hong paaisak a, tua manin ka naupai pen Lamdang Kha Tapa (Miracle Child) ahi hi” a ci hi. Tua naungek pen December 25 ni-in hong suak a, amin dingin TAMUZ aphuak uh hi. “Tamuz” a khiatna in “pasal ci omlo a nuntakna hong kipan, nuntakna kipat khiatna bulpi(origin of life)” cihna leh “Van Kumpipa tapa” cihna ahi hi.\nTua bangin Babylon-te in pasal ci tawh lo a tapa anei kumpinu pen”Alma Mater” ci uh a, a khiatna in “Nu siangtho” (virgin mother) cih nopna ahi hi. Tua ban ah Semiramis in Tamuz a paai kipat ni sut to in, a kha 9 na April kha Sunday masa pen ISHTAR (Nuntakna hong piankhiatna- Nuntakna thak neih kikna) ni ci-in na phuak uh hi. Hih hun pen khuakhal laitak hi-in, singkungte in ateh lui pulh in ateh thak hong sel laitak ahih manin, “Nimrod pen Semiramis gil sunga Tamuz banga hong om kipatna ni” na ci uh hi. Tua ahih manin, Tamuz hong suah khiat ciangin, Nimrod hong suak kik hi ci-in saang uh hi.\nTua bangin Tamuz in za khempeuh hong luah suk ta hi. Babylon mite in Tamuz leh amah a paai anu Semiramis pen Pasian bangin hong bia ta uh hi. Babylon te kumsim kha a kha li-na zong Tamuz min pua sak in Tamuz kha ki ci a, Judah te Babylon sal a atan lai-in Babylon te khasimna a na zatpih manun a kha lina pen Tamuz kha ci-in na phuak uh hi.\nTamuz pen kumpi thuman leh lungduai mahmah khat ahih ban ah gam mite ukdan siam mahmah ahih manin a gam mite in it mahmah uh hi. A sih ciangin zong it lua uh ahih manun kapkap uh hi. Babylon mite bek thamlo Judah mite nangawn Tamuz ngai in kap uh hi. “Tua ciangin lei lu lama om biakinn kongpi ah hong paipih a, Tammuz acih uh pasian a sihna hangin dah in kap in a om numeite ahong lak hi”(Ezekiel 8:14). Hih bangin Babylon te pasian ngai in Judahte a kahna uh pen Pasian mit muh ah a kihhuai pen gamtatna ahi hi.\nBabylon mite in hibang a Tamuz kumpi ngai a akahkah sangin, apian ni ahi December 25 ni pen puanhoih a thakte silh in, an leh tui lim ne in Tamuz a suak nu ahi a van kumpinu uh Semiramis biakpiakna dingin namtui hal te leh mohlumte mek in December 25 ni pen gualnopna ni ding hong zang ta uh hi.\nBabylon te in hih bang a Tamuz ngai a akahna uh leh vankumpinu kiang ah namtui hal biakpiakna pen Judah te in a lim la in na zang sawn uh hi. Jerusalem kong lak ah vankumpi nu meihal biakna na pia ngei uh hi. “Judah gam khuapite sung le Jerusalem khua kongzing lakah bang hih uh cih mu lo nahi hiam? Naupangte in sing tomin, a pate un mei tawh uh a, nupite in a nusian uh vantung kumpinu ading moh bawlna ding annel meek uh a kei hong heh sak nadingun, pasian dangte dawn dingin leenggahzu tawh biakna a pia tazen uh hi” (Jeremiah 7:17,18).\nTamuz asih khit ciangin Babylon mite in lam tuamtuam tawh na bia toto uh a, tapa a hihna tawh kizui in Pa kiang ah hong thuumsak ding pa hi na ci uh hi. Hong thuumsakpa a hihna min “MITHRAS” phuak uh a, akhiatna in “Palai” cihna ahi hi. Tua ciangin Tamuz pen Ni pasian (Baal) kiang a thuciam Palai ci-in a mindang khat phuah beh in, tua pen Hebrew pau in ‘Baal berith’ kici a, a khiatna in ‘thuciam’ cihna ahi hi. Baal pasian kianga thuciamna hong piaksak palai ci-in Babylon te in Tamuz pen na bia ta uh hi. Thukhente hun lai, Gideon a sih ciangin Isreal te in Baal berith na bia ngei uh hi. Hih pasian dang biakna pen Pasian muhna ah vantung dong atung hehna ahi hi(Judges 8:33 ah).\nHiteng bek tham loin, Tamuz phawk den na dingin, amin kipatna laimal “T” pen laimal siangtho na ci uh hi. Mi namdangte leh biakna tuamtuamte, Babylon mi leh sa asuak nuamte a siampite in amau taltang tungah singlamteh lim “T” khen in tui na phum uh hi. Tua ban ah siampite in “T” lim a ngawng ah ok den uh hi. Hih bangin namdang mite baptize na a ngah khit uh ciangin, amaute in Babylon siampi pen a Topa leh kumpipa in saang hi cihna hi a, Babylon biakna huang sungah alut hipah hi. Tamuz pen ‘Ni’ tapa a hihna kilat sakna in Nilim sungah ‘T’ laimal na at den uh hi. A sawt ciangin tua pen ‘Sunwheel’ na ci uh aa, aisan siam siampite in na zang ta uh hi.\nTua ban ah, ni pen sun hun lai a ih et cianga, a kiim a sakhi tuihup a bang (nimbus) limla in, Tamuz nu Semiramis, vantung kumpinu a lu ah sakhituihup lim (circle of light) na koih uh hi. Tua bangin van kumpinu a zahtakna uh leh athupi sakna uh kilangsak uh a, Babylon mite in Tamuz leh anu Semiramis a etsakna in Nupi in naungek a pom lai lim pen pasian in na bia uh hi. Tua panin nu leh atapa biakna pen biakna tuamtuam ah hong ki thehthang ta hi. Egypt gam ah zong hih nu leh a tapa biakna hong kipan a pasiannu a hi ‘Osis‘ leh pasian tapa ‘Osiris‘ or ‘Horus‘ na bia kop uh hi. Tham loin, Rome khuapi ah zong pasiannu ahi ‘Fortuna‘ leh pasian tapa ahi ‘Jupitar’ na bia kop uh a, Greek gam ah zong pasiannu ‘Cered‘ leh a tapa na bia kop uh hi.\nBabylon te in Tamuz pen ‘Adonis‘ min pia a, hih in tapa za hihna min ahi hi. Satan in Pasian leh a Tapa hihnate a limla in Babylon te zang in na kipan khia sak hi. Nungak siangtho zangin Khazih hong suak ding zong, Semiramis leh Tamuz zang in alim in na kilak khol hi. Tapa hihna Hebrew pau ahi ‘Adonai’ lim lain ‘Adonis’ na phuak a, Tapa in asep ding ahi palai nasep asep nang zong ‘Mithras’ zang in alim in na bawl khin hi. Singlamteh tunga Khazih sihna ding zong Tamuz min laimal kipatna ‘T’ limla in na zang khin uh hi.\nHih Babylon biakna a thu kihilhna khempeuh pen Medo-Persia in Babylon a lak (BC539) in, Babylon siampi khat in Asia Minor lama a taina mun Pergamos khua ah a biakna na lut pih hi. Tua ahih manin Topa Zeisu in Pergamos khua a pawlpite a thuhilhna ah, “Na omna, Satan tutphah omna ka thei hi” Rev 2:12,13 na ci hi. Pergamos khua panin thu-um lo mite in na la sawnsawn a, tua panin Pagan Rome, Pagan Rome panin Papal Rome- Roman Catholic in a tawpna ah na ngah ta hi. Babylon mawhna leh a hihna khempeuh pen Rome Pawlpi in a vekpi in la a, tua Rome pawlpi in alak sawnte atom in ih kan to ding hi.\nŒ SUNDAY: Babylon mite in Nimrod biakna ni ding aseh Sunday ni pen Roman Catholic te in na la sawn uh hi. Pope Sylvester in, “Nipi kal khat a ni masa pen Sunday ni Zeisu thawhkikna phawk den nadingin ih tang ding hi” ci-in thupia hi. Kumpi Constantine in zong, AD 321 March 7, in Sunday ni-in kumpi zumte leh pilna sinna sangte khak dingin thu na pia hi. AD 364 ciangin Laodicea council (khawmpi) ah Roman pawlpi in Sabbath Tawlngak ni pen Sunday ah na khel ziau uh hi. “Hih Sunday tanna pen Roman pawlpi thuneihna ciamtehna hi” na ci lailai uh hi. Tua bangin Protestant pawlpi khempeuh in zong Babylon leh Rome pawlpi nung zui-in Sunday ni na tanpih ta uh hi.\nKHA SI THEILO UPNA: Babylon mawhna Rome pawlpi in a laksawn khat in, sih khit ciang a si theilo kha khat vantung kah upna ahi hi. Nimrod leh Semiramis te asih khit uh ciang zong a kha uh ni leh kha kiangah pai cih a up mah bang un, Rome pawlpi in zong mi hoihte asih phet un vantung ah a kha uh paipah in, migilote ahih leh hell meilipi ah paipah in a um uh hi. Migilo lua lah a hilo, mi hoih lah a hilote pen, kha siansuahna mun (purgatory) lam ah pai in um uh a, Pope in thu anget sak ciangin Hell sung apai ding nangawn vangam ah thakhat thu in pai dingin um uh hi. Tuni dongin misi khinte adingin han ah va pai-in thu va ngetsak uh hi. Tua bangin Roman Catholic upna ahi, sih ciangin van-gam pai pah cih upna pen Protestant te in na la sawn uh ahi hi. Ahih hangin Lai Siangtho in Zeisu hong kumkik ciang bek in midik a site tho-in van ah pai ding hong hilh hi. Hih Babylon thuhilhna pen Pasian muhna ah mawhna lianpi ahi hi.\nŽ MARI- PASIAN’ NU: Semiramis Van kumpinu, Tamuz agil sung a paainu pen Babylon te in “Nu Siangtho” ci-in a biak mah bang un Roman Catholic pawlpi in zong Zeisu a paai nu Mary pen “Pasian’nu” ci-in a kiangah thungen uh a, pasian biak in na bia uh hi.\nDECEMBER 25: Babylon te in Tamuz suahni December 25 pen pawi bawlin tua ni atan mah bangun, Roman Catholic siampi Julius I(337-352 AD) in, “Zeisu suahni pen December 25 ni-in kibawl ding hi” na ci hi. Lai Siangtho ah tang ding cih a om hetlo Zeisu suahni pen Tamuz suahni ahi December 25 ni-in na bawl uh hi. Tua bangin Protestant tengin zong tua ni na tang in pawi ni thupi bangin na zang ta uh hi.\nEASTER SUNDAY: Babylon mite in Semiramis gil sungah Ni pasian in Tamuz hong gai sak ni pen “ISHTAR” ci-in tua ni a na tanh mah bangun, Roman Catholic siampi Pius I in “Zeisu sihna pan in nuntakna thak nei a, a thawhkikni pen thu-um mite’ tang ding hi” cih thu na pia hi. Tua bangin April kha sung a Sunday masapen “EASTER Sunday” ci-in Roman Catholic te in na tang uh hi. Protestant tengin zong Roman Catholic te nung zuiin, Lai Siangtho in tanh ding thu hong piak het loh ni pen hong tang ta uh hi.\n“T” or CROSS: Roman Catholic te in Babylon mite gamtat dan azuih uh khat leuleu in, Tamuz min ciaptehna kipatna laimal “T” lim zatna ahi hi. Babylon mite in a biakna uh hong lut mi khat peuh ciaptehna in, a tal uah “T” lim khet sak in na tuiphum (baptize) bangin, Roman Catholic siampite in tui aphum ding ciangin “T” Cross lim tawh tuiphumna na pia uh hi. Tua bangin, Babylon siampite in “T” lim a awh den mah bang un, Catholics siampite in zong “T” Cross lim na ok in, ciaptehna thupi leh a poimawh mahmah in ngaihsun uh hi. “T” Cross lim a awh uh ciangin khamuang lua in Satan nangawn in zozo lo dingin lamen uh hi. Thungetna ah singlamteh lim pen nak zat mahmah in, Sun-wheel zong tu in Vatican khua laizang ah koih ta uh hi.\nMILIM BIAKNA: Babylon mawhna Roman Catholic in a laksawn a lipkhaphuai mawhna dang khat in milim biakna ahi hi. Babylon te in, Ni pasian lim leh van kumpinu ahi Semiramis limte, Nu in a tapa a tawi lai limte bia in a mai ah kunin atawp uh hi. Kumpi Constantine hun lai panin Rome khua pawlpi in hih milim biakna pen na kipan ta uh hi. Tun in zong Vatican khuapi ah “Jupiter” pasian lim zong Peter lim ci-in na ding sak khin uh hi. Peter lim mah sa in bia in, atawp uh hi. Rome biakna lui a biaklai a, a nusian “Fortuna” limte pen Mari lim ci in a mai-ah khukdin in abia uh hi. Hih bangin milim abiak nop manun Lai Siangtho sunga “Milim bia ke’n” a cihna pen nawngkaisa in na hemkhia uh hi. Kamsang Daniel in “thukhamte leh hunte lamdang sak ding hi” a cihna a tangtung ta ahi hi. Hih milim biakna pen Nicea Council a nihvei na (AD 787) in Roman Catholic Khawmpi ah kipsakna nei in tudong a kizang suak ahi hi.\nKUMPI-SIAMPI UKNA: Babylon mite in a kumpite peuhmah pilna sangpen anei, pasian thusim nangawn athei dingin ngaihsun uh hi. Tua ahih manin kumpi ahih nak leh siampi lianpen hihna zong na nei pah uh hi. Tua pen Kumpi-Siampi ki ukna kici a, kumpite pasian bangin na bia pah uh hi. Hih bang kumpi ki-ukna pen Babylon panin Rome kumpi ki-ukna ah hong lut in, tua pan in Papal Rome in hong lasawn kik hi. Pope te khempeuh in siampi lianpen za bek hi lo-in, gam sung ki-ukna ah a sangpen za hong nei uh hi. Pasian’ thusim khempeuh thei, mawh theilo, Pasian’ thu leh Lai Siangtho nangawn akheel thei, hih leitung ah Pasian’ tapa tanga dingpa in um uh hi. Pasian bangin bia in amai ah mawhnate pulak uh a, amah in a mawhnate uh na maisak hi. Hih pen Pasian adingin, “vantung ciang atung Pasian hehna lipkhap huai” ahi hi.\nMARY LIMA SAKHI TUIHUP(Nimbus): Babylon mite in a nusian Semiramis lim tungah Kha nusian ahihna etsakna leh a vangliatna etsak na-in, a lu kiim ah sakhi tuihup a kualsak mah bangun, Roman Catholic te in zong Mary leh Zeisu lim ah tua sakhi tuihup bang na kualsak uh hi. Tua mah bangin Mari pen si taktak lo, tu-in vantung ah kahto in a om hi cih um uh a, tua Mary kha a kici (Dawi kha gilo)te in “Pa, Tapa leh Kha siangtho in ka tapa Zeisu hong paikik nadingin mite akiging khol dingin hongsawl hi” ci-in leitung mun tuamtuam ah tua kha gilo hong kilaak ta hi.\nHih Mary kilaakna pen Roman Catholic te in Mangmuhna 12 a, “Numei Ni tawh a kizem” acih pen ahi hi na ci uh hi. 1917 kum in Portugal gam Fatima mun ah, naupang thumte kiangah Mary a kici dawite kha hong ki lang ngei hi. Tua kilaakna mu dingin kumsim in mi awn sawm-le-nga (15 million) bang leh siampi leh pastor 15,000 bang na hawh den uh hi. Hih bang mah in mun tuamtuam ah Mary ki laakna kimu kawikawi ta hi. Roman Catholic te bek thamlo, Protestant makaite in zong na thupi muh mahmah uh a, hibang kilaakna mun khempeuh paisawm ta uh hi. Mary kha kilaakna mun khempeuh ah “Tulai mawhna leh siatna tampi hong pian semsem na in, Sunday siangtho taka na tanh loh man hi” ci hi. Amau bawltawm ahi, Sunday Nimrod a biakna ni pen mi khempeuh atang dingin hong deih ahi hi.\nNEK-LE-DAWN: Babylon khuapi lam khia pa Nimrod pen nek-le-dawn a uk, sahai leh saben hat mahmah hi-in, Babylon suan-leh-khakte zong zu leh sa hai, sasiang leh sianglo a khen lote ahi uh hi. Daniel hun lai-in zong Babylon kumpipa Belshazzar in, zule- sa ne in pawi lianpi kham a, a mi thupi 1000 te tawh nuamtak in pawi abawl lai in, khut tawng khat in kawm tungah lai na-at ngei hi. Hih Babylon ngeina hoih lo pen Roman Catholic in na lasawn in, Lai Siangtho in sa sianglo acih pen Pontiff Eleutherius (AD175- 189) in “avekin siangta hi” na ci hi. Peter nangawn in, “A sianglo leh a nin peuhmah ka ne ngei kei hi”, (Acts 10:14) acih pen thusim lo in avek in asiang tawh sianglo tawh ne ta uh hi. Tua ahih manin, Babylon “Lei a numei kizuak leh kihhuai nu” ahihna pen Roman Catholic in hong dawlto khin ta hi. “Dawite kua suak khinta in, kha gilote omna suak khinta a, a kihhuai, a muhdahhuai vasa namkim in omna in neita uh hi” cih hong tangtung ta hi. “Ama hukna lenggah zu mite dawnsak a” acih mah bangin, Roman Catholic langpan a om Protestant a kici te in zong a nungzui in sa siang leh sianglo zong dei nawn lo in a vekpi in hong ne ta uh hi.\nKhai leh, hih lai asim kongit sanggamte aw, hih a tunga kong pholak khiatte in Babylon mawhna pawlkhat bek ahi hi. Hih mawhnate leh a dan thuakna dingte ah ih kihel loh nadingin Van Pasian in, “Keima mite aw, ama mawhna bawlna kihel kha loin, ama thuak gimnate na thuak khakloh nadingun ama kiang panin hong pai khia un.. ama mawhna in vantung dong tung khin a, ama tatsiatnateng Pasian in a ciamteh zo hi” ci-in eite hong sam hi.\nReference: The Thunder of Justice, pp.3-5.\nZeisu Birthday Gift Ding Bang?\nKham Khan Khai - Home\nSee also Etiam eu orci luctus est pulvinar egestas.\nPrev post CHIRSTMAS KHEMNA\nNext post SINAI MA-IN THUKHUN SAWM OM ZO\nPastor’ Tanu’ Teci Panna\nZokam Sabbath School Lesson 2019